Bukedde Online - Abakugu balaze ebirina okukolebwa okulwanyisa akanyigo mu Kampala\nPoliisi ebaze amateeka amakakali ku bavuzi b'ebidduka mu Kampala\nYiino bbaasi esobola okumalawo akalippagan...\nAKALIPPAGANO k'abantu , pikipiki n'ebidduka mu makkati ga Kampala kongedde okwogeza abantu ebikankana.\nAkanyigo nga kano, abakugu ke baagala okumalawo.\nKino kiddiridde ezimu ku takisi ezaali zikolera munda mu ppaaka okuddukayo ne zikolera ku nguudo eziyingiza n'okufulumya ebidduka mu Kampala ate ezifumbekeddeko abatembeeyi n'ebyamaguzi byabwe wamu ne bodaboda.\nAbakugu mu byentambula y’omu bibuga balabudde nti ssinga tewaba kikolebwa kitongole kya KCCA ne minisitule y'ebyenguudo, ekibuga Kampala kigenda kifuuka kyabulabe okukitambuliramu.\nPaul Kwamusi, omukugu mu byentambula y'ebidduka mu bibuga yagambye nti Kampala yeetaaga kuddamu kuteekateeka buggya balambike ppaaka za takisi, bbaasi ne siteegi za bodaboda we zirina okubeera.\nYagambye nti ekiriwo kati nga buli muntu w’asanga w’assa ebyamaguzi mu nguudo omulina okuyitwa ebidduka, bodaboda okusimba mu mbalaza z'amaduuka ne takisi okusimba buli we zisanze kiraga kudda mabega mu by'enteekateeka y'ekibuga.\nDrake Mukasa naye omukugu mu byentambula y'ebidduka agamba nti bannannyini bizimbe mu Kampala, KCCA ebatiitiibya okubakkiriza ebifo omulina okusimba ebidduka by'abapangisa baabwe ate bo ne babipangisaamu amaduuka n'amaterekero g’ebyamaguzi.\nByrion Kinene, ssentebe w'ekibiina ekigatta baddereeva ba loole ekya Regional Lorry Drivers and Transporters Association yagambye nti okuggyako nga Gavumenti etandise okusengula ofi isi zaayo okuzizza mu nkingizzi z'ekibuga omugotteko gw'ebidduka gwakweyongera.\nNorman Musinga, omuduumizi wa poliisi y'ebidduka mu Kampala n'emiriraano yagambye nti bbaasi bagezezzaako okuzigoba ku nguudo omuli Arua Park n'awalala, we ziva waddewo bika bya mmotoka birala omuli loole z'ebyamaguzi n'ebirala.\nMinisita w'ebyenguudo asiibye mu lunyiriri lwa pamiti\nEmikwano gyannemesa omukyala gwe nnali njagala


Bukedde Online - Abaali ba Minisita ne bava mu palamenti bazze mu kulima\nAbaali ba Minisita ne bava mu palamenti bazze mu kulima\nAbaana balaze emibiri mu mpaka za basereebu ku Sserena\nAkubye kitaawe engatto ku mutwe n'amutta\nAdded 10th December 2016\nEyali Minisita Cryspus Kiyonga ne Migereko nga bali ku nnasale y'emiyembe\nBya Saul Wookula\nABAALI Baminisita batandise kaweefube ow’okusitula omutundo gw’ebibala nga bongera ku bungi bw’ebyo ebirimibwa wamu n'okwongera ku mutindo gwabyo.\nBano baakoze ekibiina nga kikulemberwa eyali minisita w’ebyokwerinda Dr. Cryspus Kiyonga era essira balitadde ku miyembe n’emicungwa nga baakutandikira ku nnasale ezimeza ebibala bino okutuukira ddala lwe biggyibwamu omubisi.\nAbalala abali mu kibiina kuliko Sulaiman Madada eyali ow’abalema n’abakadde, Daudi Migereko eyali ow’ebyettaka, amayumba n’okukulaakulanya ebibuga, Hajati Lukia Nakama Isanga eyali ow’ekikula ky’abantu ne Fredrick Nkaayi Mbagadhi.\nBaagala okulaba nga ebibala ebirimibwa byeyongera obungi bikamulwemu omubisi oba n’okukolamu ensaano ebisobola okutundibwa ne mu mawanga ag’ebweru okwongera okuyingiza ensimbi mu ggwanika ly’eggwanga n’omulimi yeyongere okufunamu.\nBano baagala wakiri buli kyalo ku beereko ekifo ekimeza endokwa z’ebibala era nga kuliko n’abalimi wakiri basatu abalina yiika z’ebibala emiyembe oba emicungwa eziwera ssatu buli omu.\nKiyonga agamba nti abalimi b’ebibala nga emiyembe n’emicungwa babadde bafiirwa nga abasuubuzi ebintu byabwe babigula bbeeyi dondolo olwokuba tewabadde ddoboozi lyawamu nga kino ekibiina kijja kubayamba obutafiirizibwa.\nBaagala abalimi bayige okulabirira ennimiro zaabwe kubanga omuti gw’omuyembe gumu nga gubaze bagusuubira okuvaako emiyembe 400 buli sizoni.\nEkibiina kino kyagala okulaba nga emiyembe n’emicungwa ebirimibwa wano bikamulwamu omubisi gutundibwe ebweru w’eggwanga abalimi beyongere okuganyulwa.\nAte ye Madada yagambye nti baakukubiriza abalimi batandike okumezesa endokwa z’emiyembe n’emicungwa kubanga buli ndokwa gavumenti\nAba DP bavuddeyo ku bulumbaganyi ku bannaddiini\nEngeri omusajja gye yalumbye Paasita Bujingo n'amukuba ekigwo\nEbipya ku yalumbye Luwalira n'embuukuuli y'omuggo: Amaze wiiki bbiri ng'aluka olukwe okulumba


MUKYALA wa Sheikh Muzaata Batte, Kluthum Nabunnya ayogedde ku katambi akaamutabula ne bba bwe yali ayogera ne ‘hawusibooyi.’ Kluthum yakkirizza bw’amanyi ku by’akatambi akasaasaanye ku mikutu gya ‘social media’ kyokka eby’okulaga ng’abaalina enkolagana ey’enjawulo ne Umar hawusibooyi gwe yali ayogera naye n’abyegaana.\nBya BYA JOSEPHAT SSEGUYA NE ROSEMARY NAKALIRI MUKYALA wa Sheikh Muzaata Batte, Kluthum Nabunnya ayogedde ku katambi akaamutabula ne bba bwe yali ayogera ne ‘hawusibooyi.' Kluthum yakkirizza bw'amanyi ku by'akatambi akasaasaanye ku mikutu gya ‘social media' kyokka eby'okulaga ng'abaalina enkolagana ey'enjawulo ne Umar hawusibooyi gwe yali ayogera naye n'abyegaana.\nOmugenzi Sheikh Muzaata.\nAkatambi kano kaasaasaanye ku ntandikwa ya wiiki eno. Kalimu eddoboozi ly'omukyala agambibwa okuba Kluthum ng'ayogera n'omusajja gw'alaga nti muyambi w'awaka kubanga ne bye boogerako biraga embeera z'awaka wakati wa bboosi n'omukozi we.\nKluthum yategeezezza Bukedde nti akatambi ako kaaliwo dda nga ne Sheikh Muzaata we yafiira ensonga baali baatuula ne bazigonjoola ne biggwa. Yagambye nti, abamulwana beeyambisa amaloboozi gano okumuggya ku mulamwa naye agamba ebyo tebisola kumulemesa kubanga n'abatambuza akatambi ako baalemwa okukatambuza nga Muzaata tannafa.\nMu katambi kano, mulimu amaloboozi ga Umar ng'ategeeza gwe yali ayogera naye embeera eyali awaka oluvannyuma lw'okunoba. Ekimu ku byewuunyisa y'engeri Umar gye yali asaba okukyalako Kluthum gye yali anobedde wabula n'amugamba aleme kukikola amangu ago nga kiyinza okuleetera Sheikh okumanya mukyalawe gy'ali so ng'abadde tamanyiiyo.\nEky'akagoye ak'obukono Kluthum ke yali yeerabidde nako koogeza bangi naddala bwe yamugamba nti ye (Umar) akagoye ako akaagala nnyo. Wano Kluthum we yava okugamba Umar nti ye okugenda gy'ali waakiri ye (Kluthum) yeesitula ne basisinkana mu kibuga okusinga gye yali.\nMu kunnyonnyola ku katambi, Kluthum yayongeddeko nti bba, Muzaata ye yandivuddeyo n'akakasa ensi nti bino byali bipange kubanga naye yabimanya nti Umar eyakwata amaloboozi ago yali ayagala kubiraga Muzaata amuggyemu ssente


Ddala esomesa nti ababi abagenda kusanyizibwawo ekkirizibwa Bayibuli?\nEnsomesa eno egamba nti ababi oba abatakkirza tebegenda kuboona boona mu geyeena wabula basanyizibwawo nga bafudde. Eri abasinga, ensomesa eno ebakolera olw’oukambwe obuli mu kumala emirembe gyonna mu geyeena. Newankuadde nga waliwo ebyawandiikibwa ebiwagira ensomesa y’okusanyizibwawo kw’abonoonyi, ensomesa engazi era eyawamu eya Bayibuli egamba nti abatakkiriza bagenda kubonerezebwa emirembe gyonna mu geyeena. Okukkiriza mu kusanyizibwawo kw’abatakkiriza kuva mu butategeera ku nsomesa wamanga oba emu ku zo. 1) Ebyava mu kibi, 2) Obwenkanya bwa Katonda, 3) Geyeena nga bwefaanana.\nKu nsnonga y’enfaanana ya geyeena, abakkiriza mu kusanyizibwawo kw’abatakkiriza tebategeera kki nyanja y'omuliro kyeyali etegeeza. Amazima gali nti omuntu bwasulibwa mu nyanja y’omuliro n’ekibiriti, asanaawo busanyi. Wabula, enyanja y.omuliro yabuliwo era ya mwoyo. Ssi mubiri gwoka gwegusulibwa mu nyanja eyaka n’omuliro, wabula omubiri, omwoyo, n’emeeme. Omwoyo tegusobola kusanyizibwawo na muliro. Kirabika abantu abatanalokoka bazuukira n’omubiri ogutekeddwatekeddwa okubaawo emirembe n’emirembe nga abalokoka. (Okubikkulirwa 20:13; Ebikolwa 24:15). Emibiri gino biba gigenda kibaawo mirembe na mirembe nga tegisaanawo.\nAbakkiriza mu kusanyizibwawo kw’ababi tebategera nsonga y’okuba abalamu emirembe n’emirembe. Batufunti ekigambo ky'oluyonaani aionion (soma ayiyoniyoni), ekivunulwa “emirembe n’emirembe” tekitegeeza “mirembe na mirembe oba lubeerera . Wabula kiragibwa bulungi nti endagaano empya ng’ekigambo aionion kikozesebwa okutegeeza emirembe n’emirembe oba embanga eritakoma. Okubikkulirwa 20:10 ayogera ku sitaani, ensolo, n’ebannabi ab’obulimba okukanyugibwa mu nyanja y’omuliro era okubonyabonyezebwa emisana n’kiro emirembe n’emirembe. Kiragibwa ulungi bano abasatu tebamalibwa oba tebasanyizibwawo olw’okusasukibwa mu nyanja y’omuliro. Entuuko y’abo abattakkiriza mu Kristo lwaki yo ebeera yanjawulo(Okubikkulirwa 20:14-15)? Obukakafu obusinga okumatiza ku nsonga y’okubeera emirembe n’emirembe mu geyeena bwe bwa Matayo 25:46, “Ne bano baligenda mu kibonerezo ekitaggwaawo; naye abatuukirivu baligenda mu bulamu obutaggwaawo.” Mu lunyiriri luno, ekigambo kyekimu eky’oluyonaani kikozesebwa okutegeeza okuteegeza entuuko y’ababi n’abalungi. Bwebaba nga ababi bagenda kuboonaboona kumala akaseera akagere, kitegeeza nti n’abalungi bagenda kumala akaseera akagere mu kwesiima. Abakkiriza bwebaba bagenda kumala emirembe n’emirembe mu Ggulu, kitegeeza nti n’ababi bagenda kumala emirembe n’emirembe mu geyeena.\nOkuwakanya okulala eri okumala emirembe n’emirembe mu geyeena eri abo abalowooza mu kusanyizibwawo kw’ababi kuli nti Katonda aba ssi mwenkanya okubonereza ababi mu geyeena emirembe n’emirembe olw’ebibi byebakoze mu kaseera akatono kebamaze ku nsi. Okuddamu kuli nti ekibi kivaanmu ebibonerezo byalubereera kubanga kikolebwa eri Katonda atagwaawo.. Kabaka Dawudi bweyayenda era natta yagamba, “Ggwe, ggwe wekka, ggwe nnayonoona. Ne nkola ekibi mu maaso go: Obeere omutuukirivu bw'oyogera, Osinge omusango bw'osala.” (Zabbuli 51:4). Dawudi yali yanoona eri Baseba ne Uliya, Lwaki Dawudi agamba nti yali ayonoonye eri Katonda yekka? Dawudi yali yakkitegeera ekibi kyonna kikolebwa eri Katonda. Katonda abeerera lubeerera era taggwaawo. Olw’ensong’eyo, ebibi byonna ebikolebwa eri ye bigwaana ekibonerezo yalubeerera. Ensonga ssi banga lyetumaze nga twonoona, wabula embala ya Katonda gwetwononye.\nEndowooza endala ekwata ku kumalibwawwo kw’ababi eri nti tuyinza obutabeera basanyufu mu ggulu singa tuba tumanyi abantu baffe abagalwa baboonaboona mu geyeena emirembe gyonna. Wabula, bwetulituuka mu gulu. Okubikkulilwa 21:4 etugamba, “ naye alisangula buli, zziga mu maaso gaabwe; era okufa tekulibaawo nate; so tewaabengawo nate nnaku newakubadde okukaaba newakubadde okulumwa: eby'olubereberye biweddewo.” Abagalwa baffe bwebalia nga tebali mu gulu wamu naffe, tuliba tukkiriganya wamu nti tabalina kuba mu gulu era nti bavunanibwa olw’okugaana okukkiriza Yesu okuba omulokozi wabwe. (Yokaana 3:16; 14:6). Si kyangu kutegeera kintu kino, wanula obutabeera bwabwe mu gulu tebugya kutunakuwaza. Essira lyaffe tetulina kuliteeka ku ngeri gyetunyumirwamu egulu nga tetuli wamu nabagalwa baffe, wabula ku ngeri gyetusobola okuyamba abagalwa baffe okutegeera Kristu era okumuteeka obwesige okubeera omulokozi wabwe basobole okuba wamu naffe.\nGeyeena yemu ku nsonga osanga lwaki Katonda yasindika Yesu okusasulira omutango gw’ekibi. Okumalibwawo nga tufudde si kyekintu kyetulina okutya, wabula tulina kutya okumala emirembe n'emirembe mu geyeena. Okufa kwa Yesu kwali kufa kwa mirembe na mirembe, era kwesasula ebanja ly’ekibi tusobole obutalisasulira mu geyeena (2 Abakkolinso 5:21) Bwetuteeka okukkiriza kwaffe mu Yesu, tulokolebwa, tusonyiyibwa, tunazibwa, era tusubizibwa okubeera mu gulu emirembe n’emirembe. Wabula bwetugaana ekirabo kya Katonda eky’obulamu obutagwaawo, tugabana ku kibonerezo eky’oluberera olw’okusalawo kwaffe.


Bukedde Online - Eky'okutwala Kabaka mu kkooti Enzungu kikomezebwe - Mpanga\nEky'okutwala Kabaka mu kkooti Enzungu kikomezebwe - Mpanga\nDan Muliika alumbye Gav't ku bisale by'e Mulago\nKabaka awaddeyo bya bukadde 200 okulwanyis...\n“Mabiriizi munnaffe nga yeddira Kkobe, atutte emisango mingi mu kkooti ng’awawaabira Kabaka ku nsonga ez’enjawulo kyokka nga tulina engeri eziwerako omuntu okwemulugunya kwonna awatali kugenda mu kkooti nzungu. Kino kityoboola ekitiibwa kya Kabaka n’Obwakabaka okutwalira awamu era tusaba ekintu ky’okulaba Kabaka mu kamwa kikome."\nSsaabawolereza wa Buganda, Daudi Mpanga ng'aliko by'atangaaza bannamawulire oluvannyuma lw'okubasisinkana ku nsonga z'omusango gw'ettaka Kabaka gw'awangudde nga October 1, 2018.\nSSAABAWOLEREZA wa Buganda, Daudi Mpanga agambye nti enkola ey’okutwalanga Kabaka mu kkooti enzungu esaanye ekomezebwe kubanga Obwakabaka bulina enteekateeka z’ennono eziyitibwamu okugonjoola obutakkaanya bwonna obubeera bubaluseewo.\nMpanga yanokoddeyo kkooti ya Kisekwa ekozesebwa okutawulula abalina enkaayana z’ebika n’agamba nti tewali nsonga etwala muzzukkulu wa Buganda mu kkooti enzungu ng’eno weeri era yerina obumanyirivu ku nsonga z’ebika.\nEnkola endala gye yanokoddeyo, ye y’okuyita mu bakulu mu bika, amasaza ssaako ne baminisita okutuusa ensonga ezitali zimu ezibanyiga.\nBino yabyogedde oluvannyuma lwa kkooti ejulirwamu okugoba okusaba Kkooti Enkulu kwe yali ewadde Munnamateeka Mabiriizi Kiwanuka nti aweebwe akawunti okuterekebwa ensimbi eziva mu ttaka ly’Obwakabaka.\n“Mabiriizi munnaffe nga yeddira Kkobe, atutte emisango mingi mu kkooti ng’awawaabira Kabaka ku nsonga ez’enjawulo kyokka nga tulina engeri eziwerako omuntu okwemulugunya kwonna awatali kugenda mu kkooti nzungu. Kino kityoboola ekitiibwa kya Kabaka n’Obwakabaka okutwalira awamu era tusaba ekintu ky’okulaba Kabaka mu kamwa kikome. Yenna alina ensonga emunyiga esaanye akozese emikutu gy’ennono gye tulina okutuusa ensonga ze,” Mpanga bwe yategezezza.\nEnsala y’Abalamuzi Egonda Ntende, Hellen Obura ne Ezekiel Muhanguzi gye baafulumizza ku Mmande yalaze nti ebiwandiiko Mabiriizi by’asaba tebirina ngeri gye bikwataganamu n’omusango gwe yawaaba kuba n’omusango gwe yawaaba nti Kabaka anyigiriza abantu bw’abasaba ssente ku ttaka ly’Obwakabaka ng’ate akuuma likuume, tegulimu kinyusi kubanga talaga baani banyigirizibwa ng’era be bamutuma okubakiikirira.\nKu kino Mpanga we yasinzidde n’ategeeza nti ebiseera bingi ebyonooneddwa ssaako n’ensimbi mu kuwoza ensonga ennyingi Mabiriizi ze yayingiza mu musango omukulu ogw’ettaka nga zino zisukka 20 ng’ate wandibaddewo ebirala bingi ebyandibadde bikolebwa.\nKkooti enkulu esuubirwa okuddamu okuwuliriza emisango emirala Mabirizi gye yawaabira Kabaka ku ttaka wakati wa October 22 ne 24, 2018.\nSSAABAWOLEREZA wa Buganda, Daudi Mpanga\nKkooti ya Kisekwa\nKatikkiro agguddewo ttabamiruka w'ekika ky'emmamba\nEnsonga 12 ezigobezza David Moyes\nMoyes asikidde Ferguson\nLOUIS VAN GAAL: Omutendesi 'mutaseka' azze okugogola ManU


Bukedde Online - 'Taata yankaka omukwano n'anfunyisa olubuto'\n'Taata yankaka omukwano n'anfunyisa olubuto'\nLUKAYA: Abatuuze bayonja mu luggya emmanju wacuuma!\nLwaki omugagga Sudhir agaanyi okuliyirira ...\n"MAAMA yali agenzeko mu kyalo kuziika ng'awaka nsigaddewo ne taata ne bato bange abalala basatu. Taata yalagira bato bange okugenda ku ssomero nze n’angamba nsigale mbafumbire.\nWabula olwagenda n'akwata ekiso n'omusipi n'ankaka omukwano ng'atiisa nti bwe ng’aana waakunzita. Bwe yamala n’ang’amba nti bwe ndibaako gwe nkigambako waakunsalaasala ebiso anzite oba okuntuga n'omusipi!"\nOmusomi wange sisinkana Jovia (amalala ngalese) ow’emyaka 14, ng’attottola engeri kitaawe gye yamukaka omukwano n'amufunyisa n'olubuto!\nTtima kika ki erizze mu Bannayuganda okutuuka okukola ekintu nga kino! Anyumya bwati ebyamutuukako: Yali ku nkomerero ya 2012 nga Ssekukkulu eneetera okutuuka. Maama baamubikira muganda we mu kyalo n'agenda okuziika n’atuleka awaka ne taata ne baganda bange abanzirako basatu.\nEnkeera twalina okugenda ku ssomero wabula nze taata n’ang'aana nti nsigale nfumbire bato bange. Nga bamaze okugenda ku ssomero taata yampita mu nnyumba n’asibawo oluggi n’ang’amba nzigyemu engoye.\nKasiriivu eyafunyisa muwala we olubuto.\nYajja akutte ekiso n'omusipi gw'empale ye n'andagira neebake ku buliri. Nasooka kugaana wabula n’anteeka ekiso ku bulago n’ang'amba nti agenda kunzita.\nYansika n’ansuula ku buliri, n’anzigyamu empale n’ankwata. Olwamala yaddamu n’andaga ekiso n'omusipi n’ang'amba nti singa njogera ebibaddewo wa kuntemaatema ng'embuzi nfe oba si ekyo ajja ku ntuga n'omusipi.\nOkuva olwo taata buli bw'alaba nga maama taliiwo ng'addamu ng'ankozesa era abadde yakifuula kya buli kiseera. Maama mufumbi wa mmere e Katwe era akeera nnyo okugenda wabula buli lw'agenda nga taata agoba bato bange banguwe bagende ku ssomero ng'ankozesa.\nBino bwe byabaawo, taata yatandika okunkambuwaliranga, nga buli kimu ayogera aboggoka ekitaaliwo emabega.\nNga bw'alaba njogera ne maama ng'aliko by'antuma oba by'angamba olwo ng'ampitayo mu bukambwe, buli kiseera abeera anvuma era kino kye kyantiisa okwogera okugambako maama.\nNga wayise ebbanga, nawulira ng’embeera zange zikyuse wabula ssaamanya nti nnali nfunye olubuto kuba nnali sibimanyi era mbadde sinnagendako mu nsonga za bakyala nga buli kimu ekindiko ndaba kipya.\nNassaazi maama w’omwana.\nNange nalabidde awo nga maama ampita ng'ambuuza nti mmubuulire nnannyini lubuto, n’ambuuza bulijjo gwe nneegatta naye. Nasirise okutuusa bw eyantutte ku poliisi bankube emiggo njogere kwe kumubuulira amazima.”\nJovia abadde asoma P6 mu Kabowa CU erisangibwa e Kabowa. Kitaawe Jimmy Kasiriivu gw'abadde yafuula mukyala we era yamufunyisa n’olubuto, kati lwa myezi 7! Weebuuze nti omwana Kasiriivu anaamuyita taata oba jjajja!\nKasiriivu mutuuze mu Kironde zooni e Kabowa. Akola gwa kwokya wolodingi e Katwe. Maama w'omwana, Sylvia Nassaazi 38, mufumbi wa mmere e Katwe. Agamba nti naye yasooka kugaanira bba ng’alowooza nti musajja mulala ye yamufunyisa olubuto.\nAgamba: Omwana abadde akyali muto, nga simusuubiriza bikolwa bino. Naye nkyankubye wala okulaba nti kitaawe ate y’akikoze!\nSibadde na buzibu bwonna na baze, tubadde tukolagana bulungi naye ebiguddewo bikyannemye okutegeera.\nBulijjo nkeera ne ng’enda okukola, ne ndeka baana awaka ne kitaabwe kuba ye abadde takeera nnyo naye nga sirinaamu kwekengeera kwonna kuba ye kitaabwe.\nEbbanga liweze nga mwaka nga baze yatandika okukambuwalira Jovia, nga buli kantu k’akola amukambuwalira ensonga nebweba ntono nnyo.\nNze kino ssaakifaako nnyo nga ndowooza nti amugunjula sso yali abubira ‘mukyala we’!\nNswadde ne nkomayo, ku miriraano ne gye nkolera bantunuulira bubi. Nange nneewuunya gye yaggya ekirowoozo ekyegatta n'omwana waffe!\nBalirwana be bantemyako nti Jovia ali lubuto. Ebiseera ebisinga engeri gye sibeera waka, nnali sinnalulaba naye namutwala ew'omusawo n'akantema nti ali lubuto lwa myezi musanvu.\nNabuuza omwana n’agaana okwongera eyamufunyisa olubuto, kwe kumutwala ku poliisi bamukube kibooko ayogere. Jovia ssiimugobe waka, kati muli nneebuuza, omwana gw’anaazaala anampita atya!\nKasiriivu baamuggye ku poliiisi e Kitebi gye yatwaliddwa mukyala we kati ali mu kkomera e Luzira. Atwala poliisi y'e Kitebi, Abdu Hamidhu Kabojja yategeezezza nti Kasiriivu singa kinazuulibwa nti ye taata w'omwana wa kutwalibwa mu kkooti avunaanibwe omusango gw'okukabassanya omwana we (incest) oguli ku fayiro SD: 31/06/09/13.\n‘Taata yankaka omukwano n’anfunyisa olubuto’\nEbiwuniikiriza ku mugagga wa Nnyondo pub eyafudde


Bukedde Online - Engoye ezitankwata ku mubiri sizambala\nEngoye ezitankwata ku mubiri sizambala\nBy'olina okussaako essira ng'osiba omusipi\nVision Group esiimye abasomesa\nSTELLAH Nakimbugwe 24, musomesa mu ssomero erimu e Kajjansi. Muwala afaayo okwekuumira ku mulembe era agamba nti ekimu ku bimunyumira z'engoye ezimukwata omubiri.\nYayogedde ne AISHA NABUKEERA ku bintu eby'enjawulo by'akola ne bimukuumira ku mulembe mwaka ku mwaka. "Buli lwe nnyambala olugoye olunkwata omubiri muli mpulira emirembe era mmanya nti nnyumye. Eno y'ensonga lwaki nzettanira. Ebika by'engoye ze nsinga okwambala mulimu; ‘Top dresses': Buno bubeera bu bbulawuzi obukoma mu maviivi.\nEkisinga okubunjagaza kwe kuba nti buggyayo bulungi ffi ga yange. Ntera kubwambalira ku mpale ng'enkutte bulungi oba ku leegingi. Empale ezinkwata zongera okuggyayo ekikula kyange ne bwe mba nnyambaliddeko bbulawuzi ennyimpi era ndabika bulungi.\nEbitengi nabyo mbyettanira kubanga ndi mukazi Mufi rika. Ebitengi binnyumira nnyo ate ekirungi nti tebiboola, kasita okitungisa mu musono ogukunyumira. Oluusi ntungisa ekitengi nga nkigasseeko matiiriyo endala ate olulala nkitunga kyokka mu musono ogunnyumira era ne ndabika bulungi.\nEnnaku zino waliwo emisono eginyumira abawala nga nze era gino gye nsinga okwettanira. Kuno ngattako n'emisono emirala egiri ku mulembe olwo ne ndabika bulungi.\nEbintu ebirala ebimukuumira ku mulembe mulimu; OLUSUSU Ebiseera ebisinga neesiiga mekaapu y'ensonga lwaki buli w'onsangidde mbeera ndabika bulungi. Wabula ekiro oludda awaka nsookera ku kunaaba mu ffeesi ne nzigyamu mekaapu yenna. Ono munaabamu n'amazzi agabuguma.\nEkirala, ffeesi nfuba okugikuutamu ne ‘scrub' oluvannyuma ne nginaabamu n'amazzi agabuguma. Oluusi nfuna obudde ne neeyoteza, ekiyamba olususu okutuuyana n'evaamu obucaafu bwonna obwandireese embalabe.\nOkunywa amazzi nayo nsonga nkulu era sigigayaalirira. Gano gayamba olususu okuweweera n'okulunyiriza.\nFFIGA Omuwala yenna alina okumanya awali amaanyi ge mu nkula ye. Nze ffi ga yange mmanyi nti etunda etra kye kimu ku bintu bye nsinga okufaako nga ngirabirira mu ngeri ennungi. Kino okukituukako, nkola dduyiro naddala mu biseera byange eby'eddembe.\nEkirala emmere ntera kulya ya kigero, era ekyeggulo nakivaako. Amazzi agabuguma nago sigasuulirira kubanga gasala amasavu mu mubiri ekitangira omugejjo. ENVIIRI Njagala nnyo okusiba omusono gwa penso ne ‘dreads' kuba zimpa emirembe. Ntera n'okusiba emisono emirala nga wiivu kanassatu nga zitera kummalako 60,000/- n'okudda waggulu.\nWabula osanga omuwala ng'enviiri ze zirabika bubi nnyo ne weewuunya ky'alowooza kyokka ng'enviiri kye kitiibwa ky'abakyala.\nENGATTO Engatto empanvu zinkolera nnyo kuba zimpa obuvumu ate zinfaananya bulungi nga wadde ebiseera ebimu obeera oyambaliddeko olugoye nga si lwa bbeeyi, engatto ziruggyayo bulungi n'onyuma nga zino ntera kuzigula 50,000/- n'okudda wagulu, nga langi yaazo sitera kugifaako kasita eba ng'enennyumira. ENJALA Ntera kusiiga ‘jell nails'nga zino zikalira mu kyuma.\nZino nzikolera 20,000/-. Ntera kusiiga langi ya kakobe ne maruuni kuba zindabikira bulungi. Enjala zitera okuyiwayo abawala nga tebazifuddeeko kuba omuntu kw'atuukiza amaaso. ENSAWO Ntera okukwata ensawo ennene kubanga nteekamu buli kimu kye neetaaga. Ensawo nzigula okuva ku 70,000/- okudda waggulu. Ntera kuzigula ku kizimbe kya Grand Corner mu Kampala. EBYOKWEWUNDA Nkozesa nnyo mekaapu kubanga andabisa bulungi. Lipusitiiki nesiiga mumyufu kubanga agendera ku langi y'olususu lwange\nSTELLAH Nakimbugwe 24,\nEbibuuzo ebikyebuuzibwa ku nfa ya Bro. Mugarura\nBiibino ebiyamba eddya eryokubiri okulama


Okukuza obulungi abajulizi n’okulwanyisa ebikolwa ebikyamu mu ggwanga – ettamiiro lusaanye likome – CBS FM\nOkukuza obulungi abajulizi n’okulwanyisa ebikolwa ebikyamu mu ggwanga – ettamiiro lusaanye likome\nOmusumba we Fortportal Robert Akiiki Muhiirwa avumiridde abakurisitu bannampawengwa abagaanye okunyweerera mu ddiini nebettanira ebikolwa bya Kalogo kalenzi, kyokka ku Sunday nebaddukira mu Eklezia okusinza Omutonzi nti bano bakola kikyamu.\nBishop Robert Akiiki Muhiirwa yakulembedde missa\nOmusumba Muhiirwa era avumiridde ebikolwa ebikyamu ebiva ku ttamiiro erisukkiridde ensanji zino, omuli okukabassanya abaana abawala, obutabanguko mu maka n’emize emikyamu byagambye nti biva ku nsonga ya Uganda kukwaata kifo kisooka mu kuyiisa omwenge mu mawanga g’Obuvanjuba bwa Africa.\nAbalamazi oluwulidde kino bakisanyukidde nebakikubira mungalo n’akaluulu, Oluvannyuma omusumba naakabatema nti okutamiira kyabuswavu.\nMu ngeri yeemu Omusumba Muhiirwa avumiridde ebikolwa ebyekko ekikolebwa ku baana abawala, nebatuuka n’okufuna embuto nga bakyali bato, kyokka ng’ababibakola baluganda lwabwe wamu n’abasomesa.\nOmusumba w’essaza lye Fort portal Robert Akiiki Muhiirwa ayambiddwako Father JB Kaganda, mu kuyimba ekitambiro kya missa eky’okukuza olunaku lw’abajulizi ku kiggwa ky’abakatuliki e Bulooli Namugongo.\nSsaabasumba Paul Ssemogerere asabye abakkiriza okufaayo ennyo okukola ebikolwa ebyekisa eri abantu bannabwe, n’okunnyikiza okukkiriza kwabwe.\nAsaasidde abantu abafiiridde mu lugendo lw’okugenda e Namugongo okulamaga, naabo bonna abafudde ekirwadde kya covid 19, nasabira n’olutalo lwa Russia ne Ukraine lukome.\nObubaka bwa president Museven busomeddwa ssaabaminister Robinah Nabbanja, akubirizA abantu okwongera okulima emmere emala, kwossa na buli muntu okubaako ekintu kyakola omuva e ansimbi.\nPresident Museven akubirizza bannaddiini okukwasizaako government okutumbula empeereza ya parish development model n’emyooga okusitula embeera z’abantu n’okulwanyisa obwavu.\nKu lulwe Nabbanja avumiridde abantu abateekawo ebifo ebisanyukirwamu okwetoloola ebiggwa by’abajulizi, byagambye nti bibuzabuuza abalamazi nebibaggya ku mulamwa, ogubeera gwabatutte e Namugongo.\nOmukama wa Tooro Oyo Nnyimba Kabamba Iguru, Ssaabaminister Robinah Nabbanja ne sipiika wa parliament Anita Among\nEkitambiro kye misa kino kyetabiddwako Omukama wa Tooro Oyo Nyimbba Kabamba Iguru , Ssabaminister wa Uganda Robina Nabbanja Musafiiri, sipiika wa parliament Anita Among.\nKatikkiro wa Buganda eyawummula JB Walusimbi ataddeko mask\nSsabalamuzi wa Uganda Alfonse Owinyi Ddolo, eyaliko omumyuuka w’Omukulembeze w’eggwanga Edward Kiwanuka Ssekandi, katikkiro wa Buganda eyawummula Owek Eng John Baptist Walusimbi, ba minister ba Ssabasajja,abaami b’amasaza,Katuukiro wa Busoga Joseph Muvawala, n’ababaka ba parliament bangi ddala.\nChoir yessaza lye Fortportal\nEnkumi n’enkumi z’abalamazi abato n’abakulu okuva mu Uganda n’amawanga amalala bakuzizza olunaku lw’abajulizi e Namugongo olukuzibwa buli ngq 03 June, buli mwaka.\nEmyaka ebiri egiyise 2020 ne 2021 tewaali kulamaga olw’omuggalo ogwaleetebwa ekirwadde ki Covid 19.\nNga 03 June,2022 abakkiriza bazze mu bungi, libadde ssanyu, kuyimba nakutendereza okukulembeddwamu choir y’essaza lya klezia erye Fortportal era lyerikulembeddemu emikolo gyonna okumala wiiki namba okujjukira abajulizi.\nAb’ebyokwerinda babadde bulindaala nga bagoberera buli ekigenda mu maaso, omuli balubbira bokumazzi n’abasirikale boku ttaka.\nBisakiddwa : Kato Denis


Bukedde Online - Musajja wa Trump akoze olutalo mu lukiiko olumugoba\nWAABADDEWO akasattiro mu Palamenti ya Amerika, omusajja omuwagguufu bwe yakubye abaserikale ekimmooni n’alumba ababaka nga bateesa okugoba Pulezidenti Donald Trump , n’atandika okuleekaAnira waggulu ng’alaalika okubatta ssinga bageza ne bamugoba.\nOmusajja eyalumbye ababaka nga bamufulumya ebweru.\nWAABADDEWO akasattiro mu Palamenti ya Amerika, omusajja omuwagguufu bwe\nyakubye abaserikale ekimmooni n’alumba ababaka nga bateesa okugoba Pulezidenti\nDonald Trump , n’atandika okuleekaAnira waggulu ng’alaalika okubatta ssinga\nbageza ne bamugoba.\nAbabaka baabadde wakati mu lutuula olw’ebyafaayo ng’abooludda oluvuganya\nab’ekibiina ky’aba Democrats bali mu kusengeka ensonga zaabwe kwe baagala\nPalamenti esinziire okugoba Trump, wabula ababaka baalabidde awo nga zireese essajja litadde essaati, ekifuba kyalyo ekigazi ng’engabo, kiri bweru ne litandika okubaleekaanira.\nAbaserikale abakuuma ku kizimbe kya Palamenti ekimanyiddwa nga Capito Hill\nbaasanze akaseera akazibu okuvumbagaira omusajja ono eyategeerekese nga Rives\nGrogan agambibwa okubeera omuwagizi nfanfe owa Pulezidenti Trump era ali mu\nkabinja ka bannalukalala akamanyiddwa nga KKK akalina obukyayi ku baddugavu.\nOmusajja ono we yalumbidde Palamenti yasanze Omubaka Hakeem Sekou\nJeffries ng’omu ku babaka bakaddugala abali mu Palament ali mu kufalasira ababaka\nlwaki bateekwa okuggya Trump ku bwa pulezidenti wa Amerika.\nWakati mu kasiriikiro ng’ababaka beegese Jeffries amatu, omusajja Grogan\nn’atandika okuleekaakira waggulu n’avuma Jeffries eggambo eritayisika mu kamwa\ngattako n’okwogerera amafuukule ababaka ab’ekibiina ky’aba Democrats ng’eno\nbw’alaalika okufa n’omuntu yenna ssinga Palamenti egoba Trump ku bwa Pulezidenti.\nSsaabalamuzi wa Amerika, John Roberts nga y’atudde mu ntebe ey’Obwasipiika\nokukola ng’omulamuzi mu kuwozesa Trump, yawaliriziddwa okukuba emmeeza anti\nng’oluyoogaano lususse era oluvannyuma lw’eddakiika nga 10 embeera yazze mu\nnteeko, omusajja bwe yafulu- miziddwa, abaserikale nga talinnya.\nOlutuula lwazzeemu okutojjera aba Democrats ne boogera okuyiwa bwiino\nku Trump nga bagamba nti alina okugobwa mu ntebe y’obwapulezidenti okusobola\nOlutuula luno olw’ebyafaayo lwatandise ku Lwokubiri lwa wiiki eno wakati mu bunkenke obw’amaanyi wakati w’abeekibiina eky’aba Democrats abafunze ekyonga okugoba Trump kyokka ng’abeekibiina kya Republican nga be basinga obungi mu Senate basimbye nnakakongo, bagamba Trump talina gy’alaga.\nTrump eyaddayo ku butaka okuva mu kulungaana lw’embeera y’obudde e Davos mu Switzerland yatuukidde mu kugugumbula ababaka aba Democrats era yabaweereza obubaka ku mukutu ogwa Twitter ng’abagamba nti essaawa yonna agenda mu Palamenti atuule ku muggukiro abatunuulire nga bazannya katemba.\nTrump bamuvunaana emisango ebiri; Ogw’okukozesa obubi ofiisi ey’obwapulezidenti\nn’ogwokuyisa okugaayu mu palamenti era emisango gyombi gyamukka mu vvi mu Palamenti esooka eyitibwa House of Representatives nga kati omukisa ogusembayo\nagulina mu Palamenti enkulu eyitibwa Senate.\nPalamenti eya Senate erimu ababaka 100 ng’ekibiina kya Trump ekya Republicans kirinako ababaka 53, eky’aba Democrats kirinako 45, ate ababaka 2 tebalina kibiina.\nkisuubirwa nti Trump emisango agenda kugiyitako kyokka gisuubirwa okumuleka\nnga gimunuubudde ne kikendeeza ku mikisa gye egy’okuwangula ekisanja ekyokubiri mu kulonda kwa November 2020.


Simba eremesezza Okwi okuzannyira Yanga\nOMUTEEBI wa Cranes, Emma Okwi ayolekedde okukifuuwa ng’akizz munda oluvannyuma lwa Etoile du Sahel eya Tunisia okusimba ekkuuli n’emulemesa okuzannyira Yanga (Tanzania) ng’egamba nti akyali muzannyi waayo.\nBeegattiddwaako Simba (nayo eya Tanzania), Okwi mwe yava okugenda e Tunisia ne bawandiikira ekibiina ekifuga omupiira mu Tanzania ekya Tanzania Football Federation (TFF) nga bagigaana okuwa Okwi layisinsi.\nOkwi, yava mu Villa okugenda mu Yanga era yali azannyira ku lukusa lwa FIFA oluvannyuma lw’okufuna obutakkaanya ne Etoile du Sahel kyokka emyezi omukaaga gye yalina okumala mu Villa tegyaggwaako.\nTFF yasabye ebiwayi byonna bimale okukkaanya balyoke bawe Okwi layisinsi. Benon Njovu omukungu wa Yanga yagambye nti Okwi muzannyi waabwe kyokka ekikaayanya aba Simba ke kakuku akali wakati waabwe kuba balaba ttiimu yaabwe yeenywezezza nnyo sizoni eno.


Bukedde Online - Ekivvulu kya Kampala City Festival kisaziddwaamu\nEkivvulu kya Kampala City Festival kisaziddwaamu\nAb'e Kanyanya beewozezzaako ku ssente za Pulezidenti\nJennifer Musisi awangudde omudaali gw'okuk...\nAdded 13th September 2018\nEKIVVULU kya Kampala City Festival ekibadde kitegekebwa KCCA buli mwaka mu nguudo za Kampala ekibadde eky’okubeerawo nga October 5 okutuuka nga October 8 kisaziddwaamu, Dayirekita wa Kampala Jennifer Musisi Ssemakula n’ategeeza nti ssente zonna bagenda kuzissa ku masomero agali mu mbeera embi.\nEnteekateeka z’okukitegeka zibadde mu ggiya nnene nga KCCA etandise n’okufuna ssente okuva mu bantu n’amakampuni.\nEggulo, Jennifer Musisi yategeezezza nti, okukisazaamu baakikoze okuyamba ku masomero ga UPE agali mu mbeera embi naddala ago agakyaliko amabaati ga Asbestos.\nYagambye nti, bagenda kuyamba amasomero mukaaga agakyaliko amabaati ga Asbestos.\n“Twetaaga bbiriyooni emu n’obukadde 900 okuddaabiriza amasomero gaffe mukaaga era kkampuni ezibadde zituwa ssente mu kivvulu tugenda kuzisaba tuzisse ku masomero gaffe,” Musisi bwe yagambye.\nYategeezezza nti ekivvulu kya Kampala City Festival kimanyiddwa nti kye kikyasinze mu ggwanga lyonna okutegekebwa ku mutindo n’okunyumira bannakampala naye eky’omwaka guno bakiyimirizza lwa mbeera ya masomero eteri nnungi gye baagala okusitula.\nAbakulira kkampuni ez’enjawulo ezibadde zissaamu ssente okuli City Oil n’endala ziwagidde Jennifer Musisi ne bagamba nti n’ensonga y’okuyamba abayizi b’eggwanga ntuufu era tebagenda kuddiriza kubawa buyambi bwa ssente.\nYategeezezza nti, ensimbi ezibadde zisoba mu bukadde 350 babadde bamaze okuzifuna kyokka abasuubuzi abaasasulira edda emidaala nga tebaagala kuyamba masomero bagende babaddize ssente zaabwe.\nMusisi yagambye nti, basazizzaamu kya mwaka guno kyokka naye oguddako kigenda kubeerayo era abantu bakirindirire n’essanyu.\nABANTU ABAMU TEBAMATIDDE\nKyokka abantu abamu tebamatidde nsonga ziweereddwa Jennifer Musisi ku kusazaamu kivvulu kino kubanga amasomero agagenda okuyambibwa era babadde bagayamba.\nAbamu baakitadde ku byabufuzi ebigenda mu maaso mu Kampala naddala ebibinja by’abavubuka ba ‘People Power’ abayinza okukola effujjo.\nAbalala bakitadde ku kivvulu ekyaggwa omwaka oguwedde ekyalimu omuyimbi Diamond Platinum ekigambibwa nti kyatwala ssente nnyingi.\nKyokka Jennifer Musisi, yategeezezza nti tewali nsonga yonna okuggyako KCCA okwagala okuyamba amasomero n’amalwaliro okulaba nti abaana basomera mu bibiina ebirungi era bagenda kuzimba ne Waadi y’abakyala abazaala 400 ku ddwaaliro lya Kiswa Health Centre.\nSsenkubuge attottodde ku kirooto ky'okwesimbawo ku bwapulezidenti\nAbatemu batiisizza Lukwago, KCCA n'emusabira obukuumi\nNRM eyiye ssente mu disitulikiti ya Kampala ne Mukono\nMumbere agguddwaako gwa butemu\nEmbeera esajjuse e Kasese; Olubiri lukubiddwa!\nEngeri abazigu gye baalumbye Poliisi y'e Gulu ne batta omujaasi n'okulumya abapoliisi 4


Bukedde Online - Abatemu batuze abadde ava okugula emmere\nAbatuuze nga beetegereza omulambo gwa Kyasiimire nga poliisi eguteeka ku kabangali.\nOMUWALA eyafulumye mu nnyumba ku ssaawa 4:00 ez'ekiro okugenda mu 'tonninyira' okugula emmere y'ekyeggulo, abatuuze kibabuuseeko bwe bakedde ku makya ng'omulambo gwe gugangalamye ku lusuku!\nSylvia Kyasimire 22, ng'abadde asula ne bannyina e Namataba gy'abadde asiikira chips n'enkoko, yasangiddwa nga atugiddwa n'asuulibwa mu lusuku lw'amatooke okuliraana essomero lya City Kids Junior school e Namataba.\nOmulambo gwa Kyalisiima gwasangiddwa nga bagwebasizza kyabugazi, mu kawale akaddugavu n'akabulawuzi , nga mu bulago mulimu enkwagulo, nga buzimbye ng'alinga gwe baatuze, ate ku bbali waliwo akaveera aka kiragala omubadde emmere y'amatooke, bbiringanya wamu n'ebinyeebwa ebisekule.\nYunusi Ssegawa gwabadde akola naye, yategeezezza nti bannyuse ku ssaawa ssatu n'ekitundu, bwe baatuse awaka ng'enjala ebaluma, ye n'abagamba nti kagende agule emmere, ne bamugaana ne bamugamba agule amata banywe ago era yafulumye nga bamanyi nti ky'agenze okukola.\n"Twakanyizza kulinda ng'eyagenze okugula ebyokulya tadda, era nze nasuze omutima teguliimu ne ndowooza nti oba abaserikale be bamukutte bino ebya kafiyu! Ku makya tukedde ku poliisi e Kirinnya ne muganda waffe eyamuleeta Vasita Katusabe tulabe oba gy'ali.\nBwe twatuuseeyo, ne batugamba nti baabadde baakabakubira essimu nti e Namataba waliyo omuwala gwe basse era ne batusaba tusooke tutuukeyo tulabe oba ye waffe era bwe twatuuseeyo nga yeye", Ssegawa bwe yategeezezza.\nPoliisi okuva e Kirinnya ng'ekulembeddwa agitwala Billy Ttabu bazze ne baggyawo omulambo okuutwala mu ddwaaliro e Mulago okwekebejjebwa. Muganda wa Katushabe yategeezezza nti omulambo gwa Kyalisiima gwakuziikibwa e Mbarara.\nABAKAZI ABAZZE BATTIBWA MU KIRA\n1.Caroline Nanjego abazigu baamusobyako ne bamutta omulambo ne gusuulibwa mu kasooli okuliraana woteeri ya Rest Gardens e Bweyogerere.\n2. Norah Gabeya 22, ow'e Kyaliwajjala eyali olubuto olw'emyezi omusanvu yatugibwa muganzi we Reagan Ssenkozi omwezi oguwedde omulambo n'agusibira mu dduuka.\n3. Evelyn Nakityo eyali abeera mu Kireka D yattibwa mu 2018 omulambo gwe ne bagukumako n'omuliro.\n'Bwe baakantena nti ngenda kuzaala abaana 5 nnalowooza ngenda kufa'\nAbaalumba poliisi y''e Nakifuma babakutte n''emmundu 3: Kuliko munnamagye


LAAVU! Dr. Hamzah atuuse Rema awalemwa abasajja abalala bonna, amwogeza ebigambo 17 ebya Sweet King - Galaxy FM 100.2LAAVU! Dr. Hamzah atuuse Rema awalemwa abasajja abalala bonna, amwogeza ebigambo 17 ebya Sweet King - Galaxy FM 100.2\nOctober 24, 2021 by : SK OMUZINNYI\nOmuyimbi Rema Namakula ayongedde okulaga nti ddala ategeera ekintu laavu era y’emu ku nsonga lwaki Dr. Hamzah Ssebunya y’omu ku basajja omusanyufu mu kiseera kino era amuwadde erinnya lya ‘Sweet King”.\nRema yayanjula omusajja omulala Dr. Hamzah mu bazadde mu 2019 e Nabbingo ku lwe Masaka era omukolo gwali gwa byafaayo nga Maama Nabagereka Sylvia Nagginda yeyali omugenyi omukulu.\nRema mu swagga\nWadde Rema ne Dr. Hazmah okuva 2019 babadde bombi, tebannazaala mwana.\nOkuva 2019, Rema ayongedde okulaga nti teyejjusa kusuulawo eyali bba omuyimbi Eddy Kenzo wadde yali yamuzaalira omwana kuba ebintu bitambula bulungi wakati we (Rema) ne Dr. Hamzah.\nMukyala wa Hamzah Rema\nRema asobodde okweyambisa omukutu ogwa Instagram okugamba nti omukwano gwa Dr. Hamzah gwongera okumujjukiza nti singa Nnyina abadde akyali mulamu okulaba omukwano ne ssanyu wakati we ne bba Sweet King, “U make me wish my mama was alive to see how much you make her Kula happy #sweetKing“.\nEbigambo bya Rema biraga nti Kenzo yalemwa okumutuuka Dr. Hamzah watuuse mu bbanga ttono.\nEbirala ebifa mu ggwanga – https://www.youtube.com/watch?v=jJdwzbri8B8


Bukedde Online - Ochola akyusizza abaakola ku fayiro ya Kaweesi\nPoliisi eyimbudde basatu ku by'okufa kwa S...\nABAMU ku boofiisa ba poliisi ababadde batambulizibwako fayiro y’okutemula Kaweesi bakyusiddwa ne basindikibwa ku mirimu emirala.\nEkifo we baatemulira Kaweesi ne banne.\nEnkyukakyuka zino zajjidde mu kiseera nga waliwo ebigambibwa nti ebimu ku bizibiti mu musango gw’okutemula AIGP Andrew Felix Kaweesi ne banne babiri, byabuziddwaawo mu ngeri etennategeerekeka.\nWadde omwogezi wa Poliisi mu ggwanga. SSP Emilian Kayima yagambye nti teri kizibiti kyabuziddwaawo, wabula ensonda mu poliisi zaategeezezza nti waliwo ebyasomolwa mu mmotoka mwe battira Kaweesi nga March 17, 2017 e Kulambiro mu Kampala.\nEmmotoka Toyota Land Cruiser TX nnamba UP 4778, baasooka ne bagitereka mu konteyina okumala ekiseera n’ebimu ku bizibiti ebyalimu.\nOluvannyuma, mmotoka eno, yaggyibwayo n’etwalibwa ku kitebe kya poliisi e Naggulu awali ofiisi za poliisi ezikola ku kwekebejja ebizibiti eza Forensics ne bagibikkako ekiveera n’ebizibiti byonna ebyasangibwamu.\nMuno mwalimu ebintu ebyayitamu amasasi, leediyo n’ebirala era ensonda zaategeezezza nti, bino bye bimu ku byaggiddwaamu nga n’eyabitutte poliisi tennamutegeera.\nENKYUKAKYUKA ZA POLIISI:\nMu baserikale 88 abaakyusiddwa omuduumizi wa poliisi omuggya Martin Okoth Ochola, mulimu n’ababadde balina akakwate ku fayiro ya Kaweesi.\nAbaakyusiddwa kuliko; D/ ACP Francis Olugu, ono y’omu ku baali ku musango gwa Kaweesi, okutemulwa kw’abakazi n’abawala e Wakiso n’e Ntebe, abeebijambiya mu Masaka era yasemba okulabwako ng’apakira abantu mu bbuutu y’emmotoka e Mbarara.\nY’abadde amyuka omuduumizi wa Flying Squad era yatwaliddwa okukulira okunoonyereza ku misango egya bulijjo (General Crime).\nD/SSP Mark Paul Odong, ono Gen. Kale Kayihura yali yamukwasa obuvunaanyizibwa okunoonyereza ku misango gyonna eminene.\nOno, naye fayiro ya Kaweesi agibaddemu, abadde anoonyereza ku kutemulwa kwa Suzan Magara era y’omu ku baasindikibwa e South Afrika okukomyawo Patrick Agaba amanyiddwa nga Pato wabula ne bikaluba ku ssaawa esembayo.\nOdong yazziddwaayo e Kireka ku SID gye yava nga tannakwasibwa buvunaanyizibwa bupya bwabadde nabwo.\nD/CP Venis Tumuhimbise yaggyiddwa mu ofiisi evunaanyizibwa ku kunoonyereza ku misango gy’ettemu (Homicide) n’asindikibwa okukulira ofiisi enoonyereza ku misango egyekuusa ku by’entalo (War Crimes).\nOno naye yaliko mu musango gwa Kaweesi olw’obuvunaanyizibwa bwa ofiisi gy’abaddemu.\nWaliwo n’abalala abakyusiddwa kyokka nga tebalina kakwate na musango gwa Kaweesi era kuno kuliko:D/ACP James Bangirana yatwaliddwa mu kitongole ekivunnanyizibwa ku ntambuza y’emirimu e Naggulu, D/SSP Godwin Tumuramye eyabadde akulira okunoonyereza ku pulojekiti za Gavumenti yasindikiddwa okunoonyereza ku buzzi bw’emisango mu Kampala South, D/ SSP Charles Mutungi yafuuliddwa aduumira poliisi ekola ku nsonga z’ettaka, D/SSP Joseph Alfred Olinga yafuuliddwa akulira okunoonyereza ku bukenuzi mu bitongole bya Gavumenti.\nD/SSP Richard Mugwisagye yafuuliddwa avunaanyizibwa ku kunoonyereza ku misango gy’ebyobufuzi n’okulonda , D/SSP Henry Mugumya Gen Kayihura gwe yali awadde obuvunaanyizibwa okukulira poliisi y’ebyettaka yaggyiddwaawo n’asindikibwa okukulira okunoonyereza ku buzzi bw’emisango mu Greater Bushenyi.\nD/SSP Rebecca Namugenyi eyali akulira okunoonyereza ku buzzi bw’emisango mu Kampala n’emiriraano yafuuliddwa kamisona avunaanyizibwa ku misango gy’okukabassanya abaana n’abakazi.\nD/SP Daniel Batte abadde akulira okunoonyereza ku buzzi bw’emisango e Ntebe, yasindikiddwa okukulira okunoonyereza ku buzzi bw’emisango mu Kyoga East, D/SP Bernard Muhumuza yatwaliddwa okukulira okunoonyereza ku buzzi bw’emisango mu kitundu kya Kampala East.\nD/SP Johnson Mande y’akulira ofiisi enoonyereza ku misango gy’ettemu ku kitebe e Kibuli, D/ SP Joseph Bitali Ssentamu abadde akulira okunoonyereza ku buzzi bw’emisango mu Kampala South kati yatwaliddwa ku kitebe e Kibuli, D/ SP Herbert Wanyoto abadde akulira SID e Kireka yatwaliddwa okukulira okunoonyereza ku buzzi bw’emisango mu West Nile, D/ASP Raymond Jjagwe yaggyiddwa e Luweero n’asindikibwa ku kitebe e Kibuli.\nD/ASP Andrew Ainembabazi yatwaliddwa okukulira okunoonyereza ku buzzi bw’emisango ku poliisi e Ntebe, D/ASP Prossy Namukasa yatwaliddwa okukulira okunoonyereza ku buzzi bw’emisango ku poliisi e Lugazi, D/ASP Isaac Ssembera yaggyiddwa ku poliisi ya Old Kampala n’atwalibwa ku kitebe e Kibuli, D/ASP Halima Namatovu yasindikiddwa ku poliisi ya Jinja Road , D/ASP Abdul Nasser Mulamira kati y’akulira okunoonyereza ku buzzi bw’emisango ku poliisi ya Old Kampala n’abalala. Enkyukakyuka zaatandikiddewo okukola.\nBALI MU KUNOONYEREZA OKUPYA\nKu musango gwa Kaweesi, omwogezi Kayima yagambye nti, okunoonyereza okupya kwe baddamu okukola kugenda bulungi era ekiseera bwe kinaaba kituuse bajja kutegeeza eggwanga.\nYe dayirekita w’ekitongole kya ISO, Col. Frank Kaka Bagyenda yagambye nti, baasalawo okuddamu okukola okunoonyereza okupya nga bakolera wamu ng’ebitongole byonna okukakasa nga batuuka ku kinyusi kyennyini mu musango guno.\nYagambye nti, okunoonyereza okwasooka poliisi ye yakuli mu mitambo, n’abasibe bonna abali mu kkooti ye yabakwata n’ebavunaana wabula baakiraba nga kyamugaso okuddamu okunoonyereza nga bakolera wamu nga ISO, CMI ne poliisi era waliwo abantu abapya be baakutte mu musango guno.\nOkuva omusango lwe gwagenda mu kkooti e Nakawa, mu maaso g’omulamuzi Noah Ssajjabbi abasibe bazze bagwegaana nga balaga n’enkovu ezaabatuusibwako ekyawaliriza n’okuwa ekiragiro okubaliyirira obukadde 80 buli muntu nga Gavumenti y’erina okuzisasula.\nAbamu ku bantu abazze bakwatibwa okuli n’omusajja amanyiddwa nga Benzi, bonna baayimbulwa; aba famire ya Kaweesi kye bagamba nti tekiwa ssuubi mu musango guno.\nGen. Kayihura azzeemu okukola enkyukakyuka


BannaUganda abamu ebyókuwaaba emisango baabivaako lwa nguzi – biri mu alipoota ya Afro Barometer – CBS FM\nBannaUganda abamu ebyókuwaaba emisango baabivaako lwa nguzi – biri mu alipoota ya Afro Barometer\nBannauganda ebitundu 75% bagamba nti police ne kitongole ekiramuzi byebisinga okwenyigira mu bulyi bw’enguzi ,sso nga bikwatibwako butereevu okulwanyisa omuze.\nBino bibadde mwalipota ekoleddwa ekitongole ky’obwanakyewa ekya Afro Barometer ekinonyereza ku nteekateeka ya government, eyokutuukiriza ebiruubirirwa byensi yonna, omuli okumalawo obwavu,ebyobujjanjabi ebirungi, ebyejigiriza , okukuuma obutonde bwensi ,obwenkanya n’ebirala.\nAlipoota eno ekoleddwa wakati w’omwaka 2017 – 2022.\nAlipoota eraze nti abantu ebitundu 75% tebakyalina bwesigwa mu police ne kitongole ekiramuzi, olw’e nguzi efumbekedde mu bitongole ebyo.\nKitegerekese nti enguzi nóbutali bwesigwa mu bitungole ebyo, eviiriddeko abantu abamu okuva kubyokuwaaba emisango, nebasirika busirisi.\nAlipoota yeemu eraze nti ababaka ba parliament ebitundu 43% benyigira mu bukenuzi n’obulyake, ekiremesezza emirimu mu parliament okutambula obulungi nókutuusa obuweereza obusaanidde ku bannauganda.\nAlipota ya Afro Barometer egamba nti bannauganda ebitundu 34% batubidde mu bwavu, nga bagamba nti government tefuddeyo kubamanyisa nteekateeka zaayo bwezitambula ez’okweggya mu mbeera gyebalimu, sso nga ebitundu 25% tebatusibwako mazzi mayonjo.\nAlipota ye kitongole kya Afro Barometer eyongedde okulaga nti okutyobola obutonde bwensi kweyongedde naddala nga kukolebwa abakungu ba government ne bannabyabufuzi, nga bano bali ku bitundu 78%.\nAlipoota efulumiziddwa omunonyereza omukulu era omukwanaganya w’e mirimu mu Afro Barometer Francis Kibirige, ku mukolo ogubadde ku Mystil hotel mu Kamnpala.\nKibirige agambye nti government yesigazza obuvunanyizibwa okulaba nti ebitereddwa mu alipoota bikolebwako okuyamba bannauganda, okutuusibwako obuweereza obusaanidde.\nMinister wa guno naguli mu office ya Ssaabaminister Justine Kasule Lumumba era nga yavunanyizibwa ku biruubirirwa by’ekyasa SDGs, yaguddewo okubaganya ebirowoozo ku alipoota eno nátegeeza nti government etandise okukyusa program zaayo zituuke ku bantu butereevu, omuli parish development Model, emyooga néndala.\nMinister asabye president Museveni okukwata ku bakungu mu government ne byanabyabufuzi abatyobola obutonde bwensi, nti kuba kirabika amateeka agaliwo tebagawa kitiibwa betwalira waggulu.


Bukedde Online - Poliisi etufiirizza obukadde 540\nPoliisi etufiirizza obukadde 540\nDaxx Kartel ne Momo 19 nga tebateηηana!\nBridget Namitala akiggadde\nBATEGESI b’ebivvulu Abbey Musinguzi owa Abtex Promotions ne Ssaalongo Andrew Mukasa owa Bajjo Events batwala Dayirekita wa poliisi avunaanyizibwa ku bikwekweto, Asuman Mugenyi mu kkooti. Bagamba nti Mugenyi ye yateeka omukono ku kiwandiiko ekibakkiriza okutegeka ‘‘Ekyepukulu Ani Asinga 2019’’ mu kisaawe e Wankululuku ate y’omu ye yabayimirizza. Ky’abadde kirina kubaawo ku Ssande nga August 4.\nBajjo ne Abtex nga bibasobedde\nABATEGESI b’ebivvulu Abbey Musinguzi owa Abtex Promotions ne Ssaalongo Andrew Mukasa owa Bajjo Events batwala Dayirekita wa poliisi avunaanyizibwa ku bikwekweto, Asuman Mugenyi mu kkooti. Bagamba nti Mugenyi ye yateeka omukono ku kiwandiiko ekibakkiriza okutegeka ‘‘Ekyepukulu Ani Asinga 2019’’ mu kisaawe e Wankululuku ate y’omu ye yabayimirizza. Ky’abadde kirina kubaawo ku Ssande nga August 4.\n‘‘Bino ebivvulu tubikolanga bizinensi era twewola obukadde 300 kwe twagatta ezaffe okutegeka ekivvulu kino nga bbanka eyagala amagoba ga bukadde 100. Kati omuntu okukeera ku makya n’ayimiriza ekivvulu kino nga wabulayo ennaku bbiri zokka kyokka nga tukirangidde emyezi egisukka mu ebiri mba sibitegeera era tetugenda kukkiriza poliisi kutwavuwaza nga tulaba’’. Abtex eyabadde omunakuwavu bwe yategeezezza.\nEggulo Abtex ne Bajjo baawadde Munnamateeka waabwe Erias Lukwago ekiragiro okuwawaabira poliisi olw’okulemesa ekivvulu kyabwe. Baagala Gavumenti ebaliyirire obukadde obusoba mu 500 okuli: ze baatadde mu kulanga ku ttivvi ne leediyo ez’enjawulo, okulanga mu mpapula z’amawulire, okukuba ‘bbaana’, okusasulira ekisaawe n’ebyuma bye baataddemu obukadde 180.\nEndala kuliko ze baasasula abayimbi ne bakazannyirizi obukadde 150 n’ebirala wamu n’amagoba ge babadde basuubira okufunamu. Bajjo eyasangiddwa ku poliisi e Wankulukuku gye yabadde agenze okweyanjula eggulo yategeezezza nti, ‘‘Ffe tetuli bannabyabufuzi era tetumanyi lwaki gavumenti etuyigganya okuggyako ng’eyagala kutusibira mu bwavu.\nBajjo ne Abtex poliisi yabakwatidde ku kisaawe e Wankuluku ku Ssande ne babakunguzza okubatwala ku poliisi ya Jinja Road gye baabasibidde okumala akabanga ne babata ekiro nga babalanga okukuma omuliro mu bantu. Ku poliisi y’e Wankulukuku baatuukidde mu ofiisi y’akulira okunoonyereza ku buzzi bw’emisango eyasoose okubaako b’abakubira essimu n’oluvannyuma n’abalagira baddeyo ku Lwokuna lwa wiiki eno.\nOkusinziira ku looya waabwe, Erias Lukwago, abantu be bano poliisi yabagguddeko emisango ebiri okuli: okukuba olukung’aana olumenya amateeka n’okukuma omuliro mu bantu. Omwogezi wa Poliisi mu Kampala n’emiraano, Patrick Onyango yategeezezza nti okuyimiriza ekivvulu kino baatidde nti waabadde wayinza okubeerawo embeera etali ya butebenkevu eri abantu abangi ababadde basuubirwa okukyetabamu.


Bukedde Online - Owa P7 afiiridde ku ssomero\nOwa P7 afiiridde ku ssomero\nBy Nakitende, Kasomoko ne Kizza\nAbaserikale okuva ku poliisi e Kabowa nga babuuza abasomesa ba Kings Primary School.\nENFA y'omuyizi wa P7 ereese akasattiro ku ssomero nga poliisi ebuuza abaliddukanya engeri omwana gye yafudde.\nAbayizi n'abasomesa b'essomero lya King's P/S e Kabowa mu Kampala baabutikiddwa entiisa ng'omuyizi abadde yeetegekera okukola ebibuuzo bya PLE afudde mu ngeri ey'ekibwatukira.\nOmwana ono ow'emyaka 13 yakutuse ng'abaddukanya essomero bagezaako okumutwala mu ddwaaliro wabula ne kitasoboka kutaasa bulamu bwe.\nAbaddukanya essomero bannyonnyodde poliisi nti omuyizi waabwe Benny Ethiel yavudde ku ntebe gy'abadde atuddeko mu kibiina n'agwa!\nBaagezezzaako okumuyoolayoola okumutwala mu ddwaaliro wabula nti n'afa nga bamutwala.\nBayizi banne baategeezezza nti baabadde bali mu kusoma essomo lya ssaayansi erisomesebwa ttica Peter Mubala, ku makya g'Olwokusatu era baagenze okulaba nga Ethiel aseerera mpola okutuuka ku ttaka ne baleekaana omusomesa n'ajja okumutuukako nga takyanyega, kwekuyita banne ne bamuteeka mu mmotoka ng'ali mu mbeera mbi.\nBamuddusizza mu kalwaliro ka St. Jude Medical Center mu Ndeeba okufuna obujjanjabi obusookerwako kyokka eno ne bakabatema nti, omwana abadde afudde.\nOmulambo baagwongeddeyo mu ddwaaliro ekkulu e Mulago okuzuula ekituufu ekimusse.\nOkusoma mu ssomero eryo kwayimiridde mbagirawo nga balinze poliisi okujja okwekebejja ekifo n'okubuuza abaddukanya essomero ekituufu ekyabaddewo.\nKigambibwa nti waliwo abaalabye ab'essomero nga basattira ne bateebereza nti omwana yandiba nga yabadde akubiddwa kibooko nga z'ezaamuviiriddeko okufuna obuzibu era nti abo be baategeezezza poliisi okujja.\nBaakyesigamizza ku bigambibwa nti waliwo omusomesa eyakedde okubonereza abayizi, wabula oluvannyuma poliisi baaginnyonnyodde engeri omwana gye yafudde n'evaawo nga terina gw'ekutte.\nAkasattiro kaabadde ka maanyi ng'abayizi abamu amaziga gabayitamu olwa munnaabwe eyafudde mu ntiisa.\nRosemary Muyingo, kkansala akola ogw'okubudaabuda abaana ku ssomero lino abadde asisinkana abayizi b'essomero eryo buli Lwakusatu nti era omuyizi oyo yali yamubuulirako nti abeera awulira obulumi mu kifuba era yali yamuwa amagezi abuulire bazadde be bamutwale mu basawo bamwekebejje.\nKyokka yamutegeeza nti bazadde be bombi bali Bungereza era nti tatera kubawuliza.\nYannyonnyodde nti mu October baatwala abayizi bonna aba P7 mu JOY Medical Centre mu Ndeeba okubakebera okuzuula embeera y'obulamu bwabwe era ne kizuulwa nti omuyizi oyo yalina ekirwadde ky'omutima, era ne bawabula nti atwalibwe mu ddwaaliro mu bwangu ajjanjabibwe.\nAbaddukanya essomero nti baakubira kkojja w'omwana abadde amulabirira amukime amutwale mu ddwaaliro wabula n'abategeeza nti balinde olusoma luggweeko, amutwale mu ddwaaliro mu kiseera ky'oluwummula naye tekisobose. Lipoota y'omusawo e Mulago yalaze nti omutima gw'omwana gwesibye n'afa.\nFred Lugada, akulira essomero lino yagambye nti yawulidde okuleekaana nga kuva mu kibiina abayizi gye babadde basomera era bwe yagenzeeyo n'asanga ng'omwana agudde wansi.\nPoliisi y'e Kabowa ng'eri wamu ne Katwe be baakulembeddemu okukozesa siteetimenti abaddukanya essomero n'abayizi abaabaddewo ng'omwana afa nga batandikira ku musomesa Mubala eyabadde asomesa.\nAkulira poliisi y'e Kabowa Vincent Bright agambye nti bagguddewo fayiro SD:35/09/12/2020 ku nfa y'omwana mwe batadde siteetimenti ezikoleddwa abaabaddewo.


Bukedde Online - Eyali muninkini wa Kaweesi ali ku ccupa\nMuka Kayihura ayogedde ku by’okukwatibwa...\nBUKEDDE W’OLWOKUSATU AKULEETEDDE GANO\nEYALI muninkini wa Andrew Felix Kaweesi assidwaako amacupa ng’ali bubi. Christine Muhoza Mbabazi yasoose kujjanjnabirwa mu ddwaaliro erimu mu Kampala nga likuumibwa baserikale naye oluvannyuma n’asiibulwa ne bamuzza awaka w’afunira obujjanjabi.\nChristine Muhoza Mbabazi ng'ateereddwaako eccupa\nMbabazi yali muganzi wa Kaweesi kyokka okunoonyereza kwa ISO kulaga nti yali mu lukwe lw’okutta Kaweesi bwe yeekobaana n’abatemu.\nOkuva mu September 2017, akuumibwa baserikale, mu nnyumba e Lungujja. Ku ntandikwa ya wiiki eno yafunye kamunguluze n’agwa n’ayisibwa bubi.\nBaakubidde essimu akulira ekitongole kya ISO Col. Frank Kaka Bagyenda essimu n’amuweereza omusawo eyamukebedde n’amujjanjaba. Kyokka ng’embeera eyongera kwonooneka, omusawo n’asemba bamwongereyo mu ddwaaliro eddene.\nEnsonda zaategeezezza nti yakebeddwa ne kizuulwa nga puleesa emuli bubi ate n’amabwa g’omu lubuto aga alusa gaabadde gamuluma olw’obutalya n’okweraliikirira.\nBukedde yagenze okumulaba n’asanga ng’eddwaaliro lyebulunguluddwa abaserikale.\nKaweesi yatemulwa March 17, 2017 nga yaakasimbula okuva ewuwe e Kulambiro mu Munisipaali y’e Nakawa.\nAba ISO baakwata omusajja eyakazibwako Rasta agambibwa nti olukwe lw’okutta Kaweesi lwakolebwa munda mu poliisi.\nWaliwo enkiiko ezaatuula ku wooteeri Kati Kati e Lugogo nga zeetabwamu Mbabazi n’abaserikale.\nKigambibwa nti Mbabazi yakolagana n’abatemu era bwe baali ku Kati Kati baasoma pulogulaamu ya Kaweesi ya wiiki yonna ne balondako ennaku bbiri ezaali ennyangu okumuttirako.\nBaayagala okumutta ku Lwokuna nga March 16. Yalina abantu b’agenda okusisnkana e Ntebe oluvannyuma asisinkane Mbabazi mu kifo ekimu e Ntebe.\nMbabazi yalina okuwuliziganya n’abatemu ku ssimu balumbe Kaweesi e Ntebe oba okumuteega mu kkubo ng’akomawo e Kampala.\nKyokka Kaweesi yakubira Mbabazi essimu ng’amutegeeza bw’afunye pulogulaamu endala ne bakkaanya basisinkane e Mukono enkeera ku Lwokutaano nga March 17, nga Kaweesi amaze okwogera eri abayizi ku Yunivasite.\nKigambibwa nti Mbabazi yaddamu okusisinkana abatemu ku Lwokuna ekiro ne bakkaanya Kaweesi bamutte ng’ava ewuwe okugenda e Mukono.\nKigambibwa nti olw’okuba ekitundu ky’e Kulambiro kyetooloddwa poliisi (Police Posts) kyali kisoboka abaserikale okujja okutaasa Kaweesi oba okukwata n’okutta abatemu.\nKigambibwa nti kyasalibwawo abaserikale bonna okugenda ku poliisi ya Kira Road ku Lwokutaano ku makya era Kaweesi we baamuttira mu kitundu temwalimu baserikale.\nKyokka Mbabazi bino byonna abyegaana nti tabeerangako mu lukiiko era ne Rasta tamumanyi. Asaba bw’aba alina omusango atwalibwe mu kkooti avunaanibwe.\nKigambibwa nti Rasta alumiriza olukiiko alwateesa okutemula Kaweesi lwalimu n’omuserikale Abbey Kitagenda eyali amanyiganye obulungi ne Kaweesi era yeenyigira mu butemu.\nKitagenda yakwatibwa aba ISO wiiki ewedde.\nAfande Felix Kaweesi


Akaziba ka ayidologyeni (hydrogen atom) - Wikipedia\nAkaziba ka ayidologyeni (hydrogen atom)\nAyidologyeni ke kaziba akasingayo obwangu era mu nnaku ezasooka nga “okubwatuka okunene” (big-bang) kumaze okubaawo, ayidologyeni kye kika ky'akaziba kyokka ekyali mu bwengula obupya.\nAkaziba ka ayidologyeni, okufaanana n'obuziba obulala endala, kalina obuziizi (nuleous) naye buno bbwo ebulimu akakontanyo kamu kokka, n’akasannyalazo kamu, akatebenta okwetoloola obuziizi bw'akaziba.\nObuziba bwa ayidologyeni obwasooka mu bwengula bwetuuma wamu mu birimba ebiyitibwa nabire (nebulae). Nabire bwe yafuuka enkwafuwavu (when the nebula became dense) ekimala, n’evaamu ekiyitibwa enjuba. Munda mw’enjuba zino mwalimu ebbugumu lingi nnyo n’empalirizo esikira mu njuba (ensikirizo = gravity).\nEnsikirizo ey’amaanyi (strong gravity) n’enyigira wamu atomu za k-mazzi ekyatondekawo atomu za k-mazzi nnya ezikwasiwaziddwa wamu (bonded together) okutondekawo akaziba akapya akalina obukontanyo bubiri, nampawengwa bbiri, n’obusennyalazo bubiri. Kano kaziba ka kaziba akayitibwa “keriyamu” (helium).\nObukontanyo bwalina amasoboza (energy) mangi okusinga aga nampawengwa, olwo amasoboza agasukkulumye ne gawaguza okugenda mu bwengula ne gakola okwokya n’ekitangaala kino ekitumulisa.\nMu butuufu munda mw’enjuba ezisinga obungi mu bwengula obuwumbi n’obuwumbi bw,obuziba bwa ayidologyeni(billions of hydrogen atoms) buli mu kukyuka okufuuka obuziba bwa keriyamu (helium atoms) buli lunaku. Enjuba singa eba tekyalimu ayidologyeni (hydrogen), efuuka sabalangaatira (super giant) oba omulangaatira gw’enjuba omumyufu (red giant).\nKyokka si buli ayidologyeni nti yasigala mu njuba.Ayidologyeni omu yatandika okuwewenyuka okwetoloola enjuba. Ayidologyeni yegattika n’ebika by'obuziba ebirala, oluvannyuma lw’ekiseera essikirizo (gravity) ne lisikira awamu obuziba buno okukola enkulungo z’enjuba (planets of the sun).\nKu nsi kuliko obuziba bwa ayidologyeni nkuyanja, yadde obusinga ku bbwo bwegasse n'obuziba obulala okukola molekyu. Olw’okuba obuziba bwa ayidologyeni buwewufu nnyo, buwewuka okusinga empewo, ekitegeeza nti bw’ojjuza bbaluuni ne ayidologyeni eba etengejja waggulu mu lubaale okufaanana ne bbaluuni ya keriyamu gy’ogula ku dduuka.\nEkintu ekisinga obukulu ku ayidologyeni, bwe buziba obubiri obwa ayidologyeni obwekwasawaza n'akaziizi kamu aka okisigyeni okutendekawo molekyo y’amazzi ag’omugaso ennyo mu bulamu ate era akaziizi aka kitondekamazzi kegatta n'akaziizi ka kaboni okukola molekyo ya "kaboni za nakazzi" (hydrocarbons), eno nga eba molekyo ya kaboni n’amazzi, omukolebwa ebiramu byonna.\nBino bigyidwa ku "https://lg.wikipedia.org/w/index.php?title=Akaziba_ka_ayidologyeni_(hydrogen_atom)&oldid=22720"\nLast edited on 28 Gwakusatu 2017, at 12:03\nLuno olupapula lwasemba okukyusibwamu ku 12:03, 28 Gwakusatu 2017.


Bukedde Online - Abemmundu bataamye: Basse omusuubuzi e Nateete\nEyafumita omwana ekiti mu mbugo emyaka 5 gyokka!\nOwa bodaboda awambye omwana n'asaba bazadd...\nAdded 15th September 2013\nBya SHAMIM NABUNYA NE MARTIN KIZZA ABAZIGU ab’emmundu abalumba abantu ne babba n’okunyaga bataamye bwe balumbye omusuubuzi w’e Nateete ne bamukuba amasasi agamuttiddewo omulambo gwe ne baguleka mu kitaba ky’omusaayi.\nBya SHAMIM NABUNYA NE MARTIN KIZZA\nABAZIGU ab’emmundu abalumba abantu ne babba n’okunyaga bataamye bwe balumbye omusuubuzi w’e Nateete ne bamukuba amasasi agamuttiddewo omulambo gwe ne baguleka mu kitaba ky’omusaayi.\nInnocent Biyomumweisho nnyini supamaketi ya Kolugi esangibwa mu Church Zooni e Nateete y’akubiddwa amasasi, ku ssaawa 5.00 ez’ekiro ekikeesezza Olwomukaaga ng’abazigu bamusanze mu supamaketi ye bwe yabadde ategeka okuggalawo.\nAbadde nnannyini supamaketi ya Kolugi e\nNateete, Innocent Biyomweisho gwe baakubye\namasasi ne bamutta.\nOno y’omu ku bantu abasoba mu 30 abazze bakubwa amasasi ne banyagululwa mu bitundu bya Kampala n’emiriraano nga we twogerera abantu abasoba mu 25 bali mu ddwaaliro e Mulago bapooca n’ebiwundu by’amasasi.\nAllen Kunda omukozi mu supamaketi anyumya ku ttemu lino ery’e Nateete: ‘Zaabadde ssaawa 5.00 ne wajjawo abasajja babiri omu n’asigala wabweru omulala n’agenda munda n’ayogera ne Biyomumweisho nga bw’amunyumiikiriza. Eyabadde wabweru yazze munda n’atugamba nti\n''Towachindi tuwe ssente zonna ze mukozeewo’. Mukama waffe Biyomumweisho yamuwadde ssente omusajja ze yabadde asabye. Olwo omuzigu yatubuuzizza nti tumutunuulirako ki nti tetujja mutwe wansi.\nBiyomumweisho yasigadde yeetegereza omusajja ono, twagenze okulaba ng’aggyayo emmun¬du n’amukuba essasi mu kifuba n’agwa wansi.\nMu supamaketi twabaddemu abakozi basatu twabadde tuyimusa emitwe omuzigu n’atugamba nti Air time aliwa ne tumumuwa n’adduka. Twagenze okusituka nga Biyo¬mumweisho ataawa ali mu kitaba ky’omusaayi.\n''Nadduse ne mpita mukaziwe Oyinomugisha ali olubuto olukulu ne mmutegeeza ekibaddewo omukazi n’azirika n’atwalibwa mu ddwaaliro e Lubaga.\nAbatuuze abaatuuse mu kifo kino okuli Kaddu George baategeezezza poliisi nti nga baakamala okutta muliraanwa waabwe, Biyomuwesiho waliwo omusajja eyazze ng’akwata ku mugenzi nga bw’amuzazawo.\nKaddu yagambye nti: “ Namubuuz¬izza nti okola ki awo omusajja ono eyasangiddwaawo nga baakamala okutta omugenzi yabadde adduka era ne mmukomyawo awo poliisi we yatuukidde’.\nMu byatwaliddwa kuliko ssente ezibaliririwamu obukadde70 nga zaabadde mu seefu ne AirTime abalirirwamu emitwalo 50. Cathy Nalumansi naye eyabadde mu supamaketi eno agamba nti omusajja yazze n’akakookolo\nAbemmundu bakubye owa LC amasasi mu Kampala


Bukedde Online - Ensonga 10 ezisibye embaliga mu bufumbo\nEnsonga ezivaako abakazi okuzaalira ku luggya\nWabula ku ludda lwâ€™abakyala abamu bagumiikiriza abaami baabwe bwe bamanya nti benzi, wabula abasajja batono abagumira obwenzi bwâ€™abakazi baabwe.\nZino ze zimu ku nsonga ezisiba obwenzi mu bafumbo:\nObutamatira mukwano naddala mu basajja yâ€™emu ku nsonga enkulu esibye omuze gwâ€™obwen\nObutamatira mukwano naddala mu basajja yâ€™emu ku nsonga enkulu esibye omuze gwâ€™obwenzi mu bafumbo. Ate waliwo abasajja abaakyeteekamu nti tasobola kumatira mukwano ngâ€™alina omukazi omu.\nOluusi okwenda kuva mu kunoonya kusanyusibwa okwâ€™enjawulo. Ayinza okuba nga munne amuwa omukwano ogumumala wabula mu bwongo bwe nâ€™asigala ngâ€™alowooza nti alina kyâ€™atafuna bulungi, olwo nâ€™atandika okukinoonya mu bantu abalala.\nWaliwo abenda nga bakikola kwesasuza. Kino kisinga kubeera ku bakazi. Bwâ€™amanya nti bba abaliga, nâ€™anoonya engeri yâ€™okumwesasuzaamu nga naye afunayo omusajja omulala gwe yeegatta naye.\nOkulemwa okugonjoola ensonga ezibakaayanya nga bukyali. Okugeza bwe mufuna obutakkaanya ne mutabwogerako, kyangu buli omu okutandika okulowooleza mu kufuna ekiwejjowejjo ewâ€™omuntu omulala okukkakkana nga beesanyusa mu bya mukwano.\nWaliwo abeenyigira mu bwenzi nga banoonya byanfuna. Kino tekyawula mukazi na musajja, wadde ngâ€™abeesanga mu mbeera eno batera kuba bakazi. Omwami we ayinza okuba nga tamuwa ssente zimumala kukola ku byetaago bye, ekivaamu kufuna musajja mulala amwongerezaako ku ssente bba zâ€™amuwa.\nObutabudaabuda munno naddala nga mukulanye nakyo kisindise bangi mu bwenzi. Bwâ€™afunayo omupya nâ€™amuwembejja mu ngeri eyâ€™enjawulo kiba kizibu okumuvaako.\nObwavu nayo efuuse nsonga nkulu mu maka. Omusajja bwâ€™anoonya ssente ne zimubula sso nga waliwo omukazi omwetegefu okuzimuwa singa amusanyusa mu buliri, batono abawalira.\nWaliwo abagenda mu bwenzi okwongera okuvumbula mu byâ€™omukwano.\nObutafuna kubuulirirwa ngâ€™abaagalana batandika obufumbo nakyo kikulu kuba abamu tebamanyi nti obwenzi bubi.\nlObutassa kitiibwa mu baagalwa baabwe. Kizibu omuntu gwâ€™ossaamu ekitiibwa era ngâ€™omwagala ate okumugattika.


Engero za Baibuli: Dina Agwa mu Mitawaana - Omukutu Omutongole ogw’Abajulirwa ba Yakuwa ku Internet\nOLABA Dina b’agenda okukyalira? Agenda kukyalira abamu ku bawala ababeera mu Kanani. Kino kyandisanyusizza kitaawe Yakobo? Okutuyamba okuddamu ekibuuzo kino, gezaako okujjukira Ibulayimu ne Isaaka kye baalowooza ku bakazi b’omu Kanani.\nIbulayimu yayagala mutabani we Isaaka awase omuwala okuva mu Kanani? Nedda, teyakyagala. Isaaka ne Lebbeeka baayagala mutabani waabwe Yakobo awase omuwala Omukanani? Nedda, tebaakyagala. Omanyi lwaki?\nOlw’okuba abantu b’omu Kanani baasinzanga bakatonda ab’obulimba. Tebaali bantu balungi okufumbirwa oba okuwasa, era tebaali bantu balungi okufuulibwa ab’emikwano egy’oku lusegere. N’olwekyo tuyinza okuba abakakafu nti Yakobo tekyandimusanyusizza nga muwala we akola emikwano n’abawala bano Abakanani.\nMazima ddala, Dina yagwa mu mitawaana. Osobola okulaba omusajja oyo Omukanani mu kifaananyi atunuulidde Dina? Erinnya lye ye Sekemu. Lumu Dina bwe yajja okukyala, Sekemu yatwala Dina era n’amukaka okwebaka naye. Kino kyali kikyamu, kubanga abasajja n’abakazi abafumbo bokka be balina okwebaka awamu. Ekintu kino ekibi Sekemu kye yakola Dina kyavaamu emitawaana emirala mingi.\nBannyina ba Dina bwe baamanya ekyali kibaddewo, baasunguwala nnyo. Babiri ku bo, Simyoni ne Leevi, baasunguwala nnyo ne bakwata ebitala ne bagenda mu kibuga ng’abaayo tebabasuubira. Bo awamu ne baganda baabwe batta Sekemu era n’abasajja abalala bonna. Yakobo yasunguwala nnyo kubanga abaana be bakola ekintu kino ekibi ennyo.\nLwaki emitawaana gino gyonna gyabaawo? Lwakuba Dina yakola emikwano n’abantu abaali batagondera mateeka ga Katonda. Tetwandyagadde kukola mikwano bwe gityo, tunaagikola?\nLwaki Ibulayimu ne Isaaka baali tebaagala baana baabwe kuwasa mu bantu b’e Kanani?\nYakobo yasemba muwala we okukola emikwano n’abawala ab’omu Kanani?\nOmusajja atunuulidde Dina mu kifaananyi y’ani, era kintu ki ekibi kye yakola?\nBannyina ba Dina, Simyoni ne Leevi baakola ki nga bawulidde ekyali kibaddewo?\nYakobo yakkiriziganya n’ekyo Simyoni ne Leevi kye baali bakoze?\nOmutawaana ogwo gwajjawo gutya mu maka?\nSoma Olubereberye 34:1-31.\nDina yakolagana n’abawala b’omu Kanani omulundi gumu gwokka? Nnyonnyola. (Lub. 34:1)\nLwaki Dina naye yali avunaanyizibwa olw’ekyo ekyamutuukako? (Bag. 6:7)\nAbato leero bayinza kukiraga batya nti balina kye bayigidde ku ekyo ekyatuuka ku Dina? (Nge.13:20; 1 Kol. 15:33; 1 Yok. 5:19)


Bukedde Online - Emisango 37,827 gikyakandaaliridde mu kkooti - Lipooti\nAgambibwa okubba emmundu ku musirikale wa Poliisi bamugombyeemu obwala\nMuseveni atadde omudduumizi wa Poliisi mu ...\nLipooti eno eyanjuddwa omulamuzi Richard Buteera eyakulembera akakiiko eraze nti emisango 37,827 gye kikyakandiridde mu kkooti nga kugino egisinga giri mu kkooti ejulirwamu, ekulemberwa omulamuzi Steven Kavuma.\nSsaabalamuzi Bart Katurebe\nAkakiiko akaateekebwawo okumunoonyereza lwaki emisango gyetuumye mu kkooti kawaddeyo lipooti eri Ssabalamuzi Bart Katurebe.\nButeera agambye nti ebimu ku bivuddeko emisango okwetuuma mulimu eky'abalamuzi okuba n'endowooza embi eri omulimu gwabwe, abantu okuggulawo emisango ne batagigoberera, abantu obuteetegeka bulungi n'ebirala bingi.\nWammanga ge magezi akakiiko ge kawadde;\nEmisango gyonna egimaze emyaka 2 nga bannanyini kugiggulawo tebagifaako gigobwe.\nAbalamuzi mu kkooti zonna okusala emisango gye baawulira edda mu bbanga kya myezi 6.\nOkunoonyereza ku balamuzi abalwawo okusala emisango awatali nsonga.\nLipooti era agamba nti ekitongole ekiramuzi kyongere okuzzaamu amaanyi kkooti z'okubyalo eza LC, emisango emitono gireme kuleetebwa mu kkooti.\nYe Ssabalamuzi Katurebe agambye nti agenda kwekenneenya lipooti n'abalamuzi abalala balabe engeri y'okugissa mu nkola.\nBrenda Nabukenya awakanyizza obuwanguzi bwa Nakate owa NRM e Luwero\nEyali Nnaalinnya w'Amasiro g'e Kasubi asindikiddwa Luzira lwa kufera ttaka\nAba ffamire ya Mulowooza baluse pulaani y'okukuuma emmaali ye\nOmugagga Mulowooza afudde


Bakutte omulala ku by’okutta ow’e Najjeera\nOmusajja omulala agambibwa okuba omu ku beebijambiya abatta omugagga Archie Rwego e Najjeera akwatiddwa n’agattibwa ku balala basatu era bakwasiddwa ekitongole ky’amagye ekikessi ne bakola sitatimenti ku byaliwo olunaku lw’obutemu obwo.\nAbaakwatiddwa ye; Johnson Kisuule, Johnson Ongema, Abdul Luyombo ne Lawrence Okoth nga baatwaliddwa ku kitebe kya CMI e Mbuya ku Mmande gye bakuumirwa n’okutuusa kati nga okunoonyereza bwe kugenda mu maaso.\nPoliisi yasooka kukwata Kisuule n’ebiwundu ebyali birabika nga amannyo g’embwa mu ngalo n’enkwagulo ku nsingo mu mugongo, oluvannyuma CMI yakutte Luyombo gwe yaggye e Mayuge gye yabadde yaddukira.\nLuyombo naye baamusanze n’ebisago mu ngalo. Rwego yatemuddwa mu kiro ekyakeesa Olwokuna mu nnamutikwa w’enkuba eyatonnya. Mukazi we Dora Asio baamuleka awunze olw’engeri bba gye baamutta ng’alaba.\nOkuyingira baabaza ng’omukuumi agenzeeko mu kyalo ne bawalampa ekikomera ky’amaka agaliraanye Esella Hotel e Najjeera ne bagwa munda ne batta embwa ssatu ng’ebbiri kigambibwa nti zaafa butwa ate emu ne balwanagana nayo ne bagissa ebiso n’oluvannyuma ne bayingira mu nju ne batta Rwego. Mukusabira omugenzi mu Klezia ya St. Charles Kalooli Lwanga e Ntinda ku Lwokuna lwa wiiki ewedde, Namwandu Asio yategeeza abakungubazi nti Pulezidenti Museveni yamukubira essimu n’amutegeeza nga bwe yali afunye amawulire g’okutemulwa kwa bba era n’amusaasira nnyo.\nKigambibwa nti, Museveni ye yalagidde aba CMI okukola ekisoboka okukwata abatemu. Enfa ya Rwego yaleka ebibuuzo bingi era nga bwe biba byanukuddwa biyinza okuyamba abeebyokwerinda okutuuka ku baali mu lukwe n’okutta Rwego. Ebimu ku bibuuzo kuliko l Lwaki omukuumi olwavaawo okugenda ewaabwe abatemu lwe baalumba. Baamanya batya nti taliiwo?\nKisoboka okuba nga omukuumi olukwe yalumanyako? l Mu kuyingira, baali bamanyi we balina okuyita, wandibaawo omuntu eyali amanyi obulungi awaka eyabasomera we balina okuyita?\nDdala oluggi oluyingira ennyumba lwamenyebwa abatemu oba baalina ekisumuluzo, ng’okwasa endabirwamu kwali kubuzaabuza.\nEmbwa entendeke ezitamala galya bye zisanze ani yaziwa ebintu ebyaziwunza ne wasigalawo emu gye baasinza amaanyi ne bagitema? l Kigambibwa nti Rwego yalina emmundu gye yeekuumisa kijja kitya nti yawulira ayingidde ennyumba n’atagiggyayo kugikozesa? l Bwe baba baali babbi lwaki baatwala TV na busawo bwa mukazi byokka ku bintu ebingi ebyali mu nnyumba?\nEriyo abantu abaali bawalaggana ne Rwego abayinza okuba nga be baali mu lukwe luno? l Kisoboka okuba ng’abaamutta baava ku mulimu era nga baali bamanyi ssente z’alinawo? Ebyo n’ebirala bingi biyinza okuyamba mu kuzuula abatta n’ensonga ezaamussa.


Abakulira omukago gwa UNATU bakoze ekikwekweto ku basomesa ababadde bakyajeemye okwegatta ku kediimo – CBS FM\nAbakulira omukago gwa UNATU bakoze ekikwekweto ku basomesa ababadde bakyajeemye okwegatta ku kediimo\nDr. Joyce Moriku Kaducu Minister omubeezi ow’ebyenjigiriza ebisookerwako\nAbakulira omukago ogugatta abasomesa ogwa UNATU mu disitulikiti ye Mpigi baggaddewo amasomero gonna agabadde gakyagenda mu maaso n’okusomesa sk ng’abasomesa abasinga bediima okusomesa okutuusa nga government ebongezza emisaala.\nAbasomesa bagamba nti ebbeeyi y’ebintu yekanamye tebakyasobola kwetusaako bintu ebyetaagisa mu bulamu obwa bulijjo, nga kwotadde n’okubasuubiza okubongeza omusaala okuva mu 2019 wabula tetuukiriza.\nMu kibuga kye Mpigi bagadde amassomero 3 okuli Mpigi UMEA, St Kizito Mpigi ne Kkonge P/S.\nSsentebe wa UNATU mu district ye Mpigi Wokulira Emmanuel agambye nti basazeewo okukola ekikwekweto ku basomesa ababadde bakyesisiggirizza, nti kubanga bonna abasomesa balina okubeera obumu n’okukuuma eddoboozi lyabwe.\nOmukiise ku lukiiko lwa UNATU era nga atuula ku kakiiko akateesiteesk aka UNATU Wangala John agambye nti amassomero mangi gabadde gagaddewo, kyokka ekyaliyo agabadde gaajeema nga gasomesa.\nWabula wadde guli gutyo,government egamba nti abasomesa basaanidde okulindalindako embeera y’eby’enfuna etereere mu ggwanga, era nti bakwongezebwa omusaala gyebujja.\nOlukiiko lwa ba minister olwatudde okwongera okukuba tooki mu nsonga eno, lwayongedde okulagira ministry essatu okuli ey’eby’ensimbi, ey’eby’enjigiriza neeyabakozi okwongera amaanyi mu nteeseganya n’abasomesa ku nsonga yeemu, nookubawooyawooya okuddayo ku mirimu.\nDr. Joyce Moriku Kaducu, minister omubeezi ow’eby’enjigiriza ebisookerwako agamba nti bakizudde ng’abasomesa naddala mu district ezisinga ate okukola obubi mu by’enjigiriza naddala mu bukiika kkono bwa Uganda neebuvanjuba, ntu bebasinze okukalambirira mu keedimo.\nAkediimo wekajidde nga wakati emyezi ena gyokka ng’abayizi bazeemu okusoma, oluvannyuma lw’emyaka ebiri nga tebasoma olw’omuggalo gwa Covid 19.


Bukedde Online - Lwaki okugaggawala oteekwa okugaba ku buyinza?\nLwaki okugaggawala oteekwa okugaba ku buyinza?\n‘Ebintu by’olina bijjudde zaabu’: ‘Wirubaalo’...\nKalina ey’obudongo: Ewangadde emyaka 80 wadde...\nAdded 27th March 2013\nGYE buvuddeko nnakikoonyeeko nti ayagala okugaggawala ofuuke ssebintu oteekwa buteekwa okweyigiriza okuwa abantu b’okola nabo oba abakozi bo obuyinza obukola nga toliiwo.\nTwagambye nti, omuntu yenna anaagaggawala kizibu okugaggawala n’ofuuka binnyonkondo ng’okola omulimu gumu kyokka ate okusobola okukola ebintu ebiwerako era n’osobola okubiggyamu ssente oteekwa okuba ng’olina abantu abakuyambako nga balina obusobozi obusobola okukola kyenkana ggwe kye wandikoze.\nMu ngeri y’emu ne tugamba nti okutuuka okuba n’abantu abasobola okuddukanya bizinensi yo kyenkana nga ggwe bwe wandigiddukanyizza oteekwa okussaawo enkola esobozesa bizinensi okwetambuza ne bw’oba toliiwo. Kyokka ky’otolina kwerabira kiri nti enkola oba bizinensi etambulira ku bantu era awatali bantu tewali kiyinza kutambula.\nLwaki oteekwa okufuna abatambuza bizinensi\nOlwaleero njagala tulabe lwaki oteekwa okufuna abantu abatambuza ebintu ku lulwo, n’ensonga lwaki weetaaga abantu ab’ekika kino, era tujja kutuuka ne ku bantu ba kika ki b’olina okweyambisa okutuuka ku kino, ddi lw’olina okubeeyambisa na buvuunanyizibwa oba buyinza ki bwe balina okufuna.\nMu ngeri y’emu tujja kutuuka ku buvunaanyizibwa n’obuyinza bw’otoyinza kweggyako. Mu byonna ebikolebwa oteekwa okusigala nga ggwe nnannyini buyinza.\nEbimu ku bye tugenda okwogerako ku mulundi guno n’enfunda endala nnyingi biyinza okukuwulikikira nga bye twayogerako edda, kyokka nga bizze mu ngeri ya njawulo.\nKino kituufu nnyo era ebimu mbiddamu okwongera okwejjukanya n’okukkaatiriza ensonga ezimu ze ndowooza nti nkulu ddala era zirina okussibwako essira.\nLwaki wandigabye obuyinza\n1 Weetaaga obudde obukola ebirala.\n2 Kikuyamba okutondawo abakulembeze.\n3 Kikuyamba okukola bizinensi endala.\n4 Ofuna omukisa okutunuulira bizinensi yo ng’olinga ali ebbali waayo.\nEnsonga esinga obukulu lwaki tukola eri nti, twagala obulamu obweyagaza, kyokka bw’oyitiriza okubeera ku mulimu n’obulwa n’obudde obuziikirako banno, abalala n’obulwala tebabulina, toyinza kugamba nti olina obulamu obweyagaza. Bw’ofuna akukwatirako naawe n’olya ku bulamu kiba kirungi.\nMu ngeri y’emu buli lw’ogaba ku buyinza eri abantu ab’enjawulo oba otandise okutondawo abakulembeze mu bizinensi abajja okukuyamba mu nsonga ez’enjawulo omuli n’obukulembeze bwennyini eri abakozi abalala.\nKino bw’onookituukako kijja kuba kitegeeza nti osobola okutandikawo bizinensi endala nayo n’etambula bulungi kubanga eri eriyo abasobola okukola omulimu ate mu abo mwennyini mw’ogenda okujja ate abanaakuyamba okutandikawo endala kubanga enkola entuufu baba baagiyiga dda okuva ku ggwe.\nN’ekisembayo kiri nti buli lw’obeera mu ffumbiro kiba kizibu okutegeera empooma y’emmere kubanga ggwe oba wagifumbye era oluusi ne bw’eba esiridde oyinza okwesanga ng’owolerezza.\nSso singa osalawo okuva mu ffumbiro n’olinda emmeere eyidde kikuwa omukisa okusalawo oba emmere efumbiddwa bubi oba bulungi awatali kyekubiira yenna.


Bukedde Online - Eyeesimbyewo e Kawempe abuziddwawo\nByatandise nga byakusaaga ku ssaawa ngâ€™emu ku Lwomukaaga akawungeezi omuntu bwe yakutte essimu ya Munyagwa nâ€™akubira mwannyina, Yudaya Nakitto, ngâ€™amutegeeza nti omuntu waabwe yabadde akwatiddwa.\nâ€œBankubidde ku ssaawa 2:15 ekiro ne bambuuza bwe mmuyita olwo ne bandagirira mmotoka ye we ba\nâ€œBankubidde ku ssaawa 2:15 ekiro ne bambuuza bwe mmuyita olwo ne bandagirira mmotoka ye we baabadde bagirese,â€Nakitto bwe yagambye.\nOmuyiggo gwatandikiddewo era abantu ba Munyagwa oluvannyuma baazudde mmotoka eno ku Northern By-Pass wakati wâ€™ettaawo lya Bwaise nâ€™enkulungo ya Kaleerwe.\nMmotoka eno ekika kya Noah eyabbululu nnamba UAN 802Y yasangiddwa ngâ€™esimbiddwa ku bbali wâ€™ekkubo.\nMunda mu mmotoka mwabaddemu omusaayi ku ntebe ya dereeva ne ku siteeringi. Mmotoka yasigadde amataala gaayo nga gaaka.\nPoliisi yaleese embwa ewunyiriza nâ€™eyingira munda mu mmotoka oluvannyuma nâ€™ebakulembera okubatuusa mu buyumba obuli mu nzigotta ya Kibe Zooni kyokka tewali kye baazuddeyo.\nEmbwa yatuuse ku bbaala esangibwa mu zooni eno, ngâ€™eyagala okuyingirayo kyokka abaserikale ne bagamba nti babadde tebaagala kutaataaganya mirembe gyâ€™abantu abaabaddemu.\nOmu ku bakyala ba Munyagwa,Â Joweria yategeezezza nti bba abadde mulwadde omusujja okumala wiiki nnamba.\nâ€œBaze bwe yabadde ava awaka, yagenze taliimu mutima era yangâ€™ambye nti bwesikomawo abaana mbakuze bulungi kyokka byatuukiridde kubanga teyakomyewo okuggyako okusanga omusaayi mu mmotoka ye,â€ Joweria bwe yategeezezza.\nSsenkaggale wa SDP Micheal Mabikke yagambye nti ayagala poliisi okukola kyonna ekisoboka okunoonya Munyagwa.\nEggulo Mabikke yasisinkanye omuduumizi wa poliisi, Maj. Gen. Kale Kayihura eyalagidde akulira ebikwekweto Mw. Grace Turya-gumanawe okunoonya Munyagwa.\nByo ebyâ€™okwerinda byayongeddwamu amaanyi e Bwaise abawagizi ba Munya-gwa gye baaba-dde batandise okwegugunga nga bakutte ebipande ebirumiriza baavuganya nabo nti be baamubuzizzaawo.\nAbantu abalala abaali babuziddwaawo mwe muli Ashraf Semogerere, Latif Sebaggala ne kansala Minsa Kabanda kyokka nga nâ€™okutuusa kati abaabawamba tebamanyiddwa.


Bukedde Online - Lutaaya azimbidde Irene kalina ya bukadde 600\nLutaaya azimbidde Irene kalina ya bukadde 600\nHaji awooye mukyala we gwe yaakamala naye...\n‘Okwambala nkukolera pulaani’\nAdded 19th July 2013\nEnnyumba eno agizimbye Munyonyo okuliraana wooteeri ya Sudhir eya Speke Resort era nga yagibaliriddemu obukadde 600 nga totaddeeko zaagula poloti kw’agizimbye.\nLutaaya azimbidde Irene kalina ya bisenge 10\nLutaaya agamba nti poloti teno yagigula obukadde 300 era nti kino akikoze ku lwa mukyala we eyamwanjula mu bazadde mu 2010 n’abaana baabwe.\nKalina ya Balutaaya.\nEnnyumba eno amatiribona ya kalina, erimu ebisenge 10 ebisulwamu okuli eky’abakulu, eby’abagenyi n’eby’abaana.\nBuli kisenge kirimu ekinaabiro ne kaabuyonjo, woduloopu w’ossa engoye n’engeri y’akasitoowa w’oteeka ebintu.\nEkisenge ky’abakulu ekinene ddala kirimu ebisenge ebirala omuli ekiterekebwamu engoye, ekiterekebwamu engatto n’ekinaabiro ekirimu engoye z’omu kinaabiro ne kalonda akozesebwa mu kunaaba n’okwerongoosa.\nEkitundu ky’ekinaabiro kyabwe nga bwe kifaanana.\nWaggulu ne wansi waliyo amadiiro g’abagenyi n’agaliirwamu emmere, era waggulu gye bakyaliza abagenyi baabwe ab’omunda.\nBino we bijjidde nga ssenga wa Namatovu eyategerekeseeko erya Nansamba, amubanja embaga Lutaaya gye yasuubiza mu November wa 2010 lwe yamwanjula.\nWabula omugagga Guster Lule Ntakke (mukulu wa Lutaaya) yajjukiza Lutaaya mu kaseera ako n’asaba n’abazadde nti Lutaaya akoze nsobi okwogera atyo kwe kutegeeza nti agenda kusooka kuzimbira mukyala maka alyoke ayogere ku by’embaga.\nIrene ne Lutaaya mu kisenge kyabwe.\nMu kiseera ekyo baali bakyapangisa wadde nga Lutaaya yali yazimba dda wooteeri galikwoleka eya Durban e Najjanankumbi.\nWano Lutaaya we yagambira nti embaga agitegese mu November 2011 ng’agamba nti ajja kuba amalirizza okuzimba amaka, wabula n’etebaayo.\nWano ssenga we yasinzidde okuwa Lutaaya nsalessale ku mbaga eno n’amutegeeza nti terina kusukka mwaka guno kubanga bakooye okukandaaliriza omwana waabwe ku mbaga ye kennyini gye yasuubiza.\nKigambibwa nti nnyina wa Lutaaya, Margaret Nambi abeera e Masaka naye amuli bubi ku by’embaga ekolebwe ng’akyaliwo, era yatuuse n’okutema emiti mu luggya okwetegekera embaga ya mutabani we, Geoffrey Lutaaya.


Palamenti ey’ekkumi eyatandika mu May wa 2016 yawummudde ekitundu ekisooka, oluvannyuma lw’emyezi musanvu egibaddemu katemba, ennaku n’okujaguza olw’obuwanguzi obutuukiddwaako.\nPALAMENTI ya Uganda yawummudde emirimu gyayo ku Lwokusatu nga December 21, 2016 ng’ababaka basanyufu olwa Pulezidenti Museveni okuteeka omukono ku tteeka erigaana ababaka okuggyibwako omusolo ku ssente z’ensako, ekyalese Bannayuganda abamu nga tebamatidde.\nEbibiina n’abantu abawera baagezaako okuwabula Pulezidenti obutassa mukono ku tteeka lya ‘Income Tax Amendment Bill 2016’ okuggyako nga bataddemu akawaayiro akawaliriza ababaka okusasula emisolo ku ssente z’ensako.\nKyokka Pulezidenti yamaze ebbago n’aliteekako omukono nga November 19, 2016 ne baliyisa ng’ababaka baggyiddwaako emisolo!\nAbabaka babadde bagamba nti emisaala gyabwe giggyibwako emisolo, nga tewali ngeri gye bayinza kukkiriza kuggyibwako ssente ndala ku nsako gye bafuna.\nEkikolwa ky’ababaka obutaggyibwako musolo lyaleetedde eggwanga okufiirwa obuwumbi 45 ezandibadde zibawoozebwako ng’omusolo.\nOmulabirizi w’e Mukono, James William Ssebaggala bwe yabadde mu kusaba kwa Ssekukkulu mu lutikko e Mukono yakukkulumidde ababaka ba Palamenti olw’okweyagaliza bokka ne beggyako emisolo ne bagirekera abalala okugiwa. Ekikolwa kino yakiyise kitali kya bwenkanya kye baakoze.\nKAFEERO SEKITOOLEKO AYUUGUUMIZZA PALAMENTI\nWadde ng’ebiteeso bibadde bingi, kyokka ekiteeso ky’omubaka Kafeero Sekitooleko (Nakifuma) kyagulumbya Palamenti.\nMu September, omubaka yayanja ekiteeso ng’asaba okuweebwa olukusa asobole okwanja ebbago eryali ligendereddwaamu okuleeta ennongoosereza mu Ssemateeka asobole okulinnyisa emyaka gy’abalamuzi n’abakungu b’akakiiko k’ebyokulonda kwe bawummulira.\nEbigambo byayitingana nti waliwo abalamuzi abaali bafunye ekyogyamumiro eky’akakadde k’ensimbi buli omu ne kkiro za ssukaali 25 okuyisa ekiteeso kino.\nKu nkomerero ekiteeso kyagobwa bubi mu Palamenti eyali ekubirizibwa Sipiika Rebecca Kadaga oluvannyuma lw’okubulwa akisemba.\nAbamu baategeeza nti waliwo abanene abaali bali emabega w’ekiteeso kino, kyokka ne kibalemerera.\nABABAKA 20 ESSUUBI LYABWE OKUSIGALA LIBALI MU KKOOTI\nEkitundu ekisooka we kiggweereddeko ng’ababaka abasukka 20 essuubi lyabwe okusigala mu Palamenti libali mu kkooti ejulirwamu.\nKino kyaddirira kkooti enkulu okubasingisa emisango egyekuusa ku kugulirira abalonzi, okubba obululu n’obutabeera na buyigirize bwetaagisa kwesimbawo.\nMu basuuliddwa mulimu; Lilian Nakate (Mukazi/ Luweero), Peter Mugema amanyiddwa nga Panadol (Iganga Municipality), Peter Sematimba (Busiro South), Isaac Mulindwa Ssozi (Lugazi Municipal ity), Lucy Aciro (Aruu North) Bwino Kyakulaga (Kigulu North), Edward Sembatya (Katikamu South) Hajat Rehema Watongola (Kamuli municipality), Annet Nyaketcho (Tororo North), Col. Charles Okello Engola (Oyam North).\nAbalala kuliko; Wakayima Musoke (Nansana Municipality), Christopher Kalemba (Kakuuto), Juliet Ssuubi Kinyamatama (mukazi/ Rakai), Amos Mandela( Buyamba) , Denonzio Namujju (mukazi/Lwengo), Ninsiima Boaz Kasirabo (Kooki County).\nAbabaka we bawummulidde ng’omubaka Kato Lubwama (Lubaga South) teyeetegeera oluvannyuma lw’omulonzi Habib Buwembo okumutwala mu kkooti ng’awakanya okubeera nga yalondebwa nga talina buyigirize bumala.\nKkooti yakkirizza okuwuliriza omusango guno, wadde nga Kato yabadde agisabye egugobe.\nOmubaka Sarah Najjuma (mukazi/Nakaseke) tayinza kwerabira nnaku ezisembyeyo mwe yafunira obuzibu lifuti ya Palamenti bwe yeesiba n’egaana okweggula!\nYamalamu essaawa nnamba ng’akyali munda abakugu nga bakola buli ekisoboka okumuggyamu.\nOBUWUMBI 80 BUNUNUDDWA\nEkimu ku bikulu ebituukiddwaako ke kakiiko ka Palamenti akavunaanyizibwa ku kulondoola ebitongole bya Gavumenti aka COSASE, okununula obuwumbi 80 ezaali zaaweebwayo ekitongole ky’ebyenguudo ekya UNRA eri kkampuni z’Abachina. Zaali za kuliyirira bantu abaakosebwa okuddaabiriza n’okugaziya enguudo.\nKkampuni z’Abachina zakkiriza okukomyawo ssente zino ze baali baterese ku akawunti zaabwe, nga bazikungaanyizza okuva mu 2013. Akakiiko kano kakubirizibwa Abdu Katuntu (Bugweri County).\nABABAKA BEEPENYE ENTUULA ZA PALAMENTI\nWadde nga Sipiika Kadaga yasiimye ababaka ba Palamenti olw’okujjumbira okukiika, kyokka emirundi mingi ababaka babadde tebawera.\nAbamu balabibwa ng’olutuuka mu Palamenti batuulawo luwunguko oluvannyuma lw’okussa omukono mu bitabo ne babulawo.\nMu September, Sipiika yawalirizibwa n’okuwummuza Palamenti olw’okuba gavumenti yali eremereddwa okuleeta ebiteeso mu Palamenti.\nMu September, omubaka Cecilia Ogwal (mukazi/Dokolo) yeemulugunya ewa Sipiika engeri baminisita gye baali bayitirizza okwosa, wadde nga be baalina okuleeta ebiteeso eby’enjawulo.\nABABAKA N’ABAAMAWULIRE BAACANKALANA\nObuzibu bwasooka kuva ku mikutu gy’amawulire okuwandiika ku Palamenti nga bagamba nti Palamenti yali esaasaanyizza ssente ezisukka obuwumbi obubiri mu kutambuza ababaka n’abakozi ba Palamenti okugenda okwetaba mu lukungana lwa UNAA olwali e Boston mu Amerika.\nPalamenti yategeeza nti ababaka abaali basasuliddwa baali 20, baminisita bataano n’omubaka omu owa palamenti ya East Africa be baali basasuliddwa Palamenti.\nAbabaka baasalawo okuyita abakulira emikutu gy’amawulire okuli; New Vision, Red Pepper, Observor ne Uganda Radio Network babitebye mu kakiiko akakwasisa empisa.\nNg’oggyeeko abakulira olupapula lwa New Vision, abasigadde baagaana okulinnyayo nga bagamba nti Palamenti terina buyinza bubayita kubawozesa.\nMu kiseera Palamenti w’ewummulidde erinze lipooti y’akakiiko basalewo kye banaakolera emikutu gy’amawulire.\nABABAKA ABABUUTIKIDDE BANNAABWE\nMu babaka abapya abasinze ku bannaabwe okuteesa mu bukiiko ne mu lukiiko olunene kuliko; Johnson Muyanja Senyonga (Mukono South), Gaffa Mbwatekamwa (Kasambya/Mubende), Ssemakula Luttamaguzi (Nakaseke South), Michael Tumusiime (Mbarara Municipality), Thomas Tayebwa ( Ruhinda North), Patrick Nsamba (Kassanda North).\nAte mu bakadde abasukkulumye mubaddemu; Ruth Nankabirwa (Nampala wa Gavumenti), Anna Maria Nankabirwa (mukazi/Kyankwanzi), Amos Lugoloobi (Ntenjeru North), Theodore Ssekikubo (Lwemiyaga).\nKato Lubwama bamunyize ebitooliro.\nABABAKA KYE BOOGERA KU MYEZI OMUSANVU\nSarah Najjuma (mukazi/ Nakaseke); Ekimu ku bisinze okunsanyusa tubadde tetunnafuna bintu bitwawula wadde tuva mu bibiina bya njawulo. Ensonga yonna ey’eggwanga tubadde tugikwata bumu.\nKyokka kye nsaba Gavumenti lipoota ez’enjawulo ezizze zikolebwa ku bantu abeenyigidde mu buli bw’enguzi ziteekebwe mu nkola.\nOnesmas Twinamatsiko (Bugangaizi East); Palamenti ekoze bulungi okulondoola ebyenfuna by’eggwanga, era nnyingi tusobodde okuzinunula ne zikomawo. Kyokka obuzibu mbusanze mu bitongole by’obwannakyewa ebigezaako okuwa abalonzi ekifaananyi ekikyamu nti tufuna ssente nnyingi era tetwagala kuwa misolo.\nJohnson Muyanja Senyonga (Mukono South); Palamenti ekutte ku nsonga nnyingi ezinyiga omuntu waabulijjo, obukiiko butambudde ne bukka wansi mu bitundu. Okusoomoozebwa kwe ndabamu, abantu balina essuubi ddene nnyo mu babaka ba Palamenti ate nga tewali busobozi bwa kubamatiza.\nChristopher Kalemba (Kakuuto); Palamenti ekoze omulimu munene okuviira ddala ku kununula ssente ezaali zabbibwa. Ababaka bangi basobodde okudda mu bitundu bye bakiikirira ate nga tubadde n’obumu ng’ababaka.\nSarah Nakawunde (mukazi/Mpigi); Palamenti ebadde nnungi kuba ababaka balaze nti balumirirwa eggwanga lyabwe. Ebiteeso ebyali birabira nga tebiyamba bantu bigobeddwa nga tetufudde ku njawukana mu ndowooza za byabufuzi. Ebiseera bya Palamenti birungi eby’omu maaso.\nDr. Kefa Kiwanuka (Kiboga East); Nsiima obukiiko bwa Palamenti obw’enjawulo olw’okukola omulimu ogw’ettendo. Neenyumiriza mu kubeera ng’obuwumbi obusukka mu 70 busobodde okununulwa.\nAkakiiko akavunaanyizibwa ku byobugagga eby’omu ttaka kakoze bulungi okutaasa obutonde bw’ensi, nga bagoba abantu abakolera mu ntobazzi. Obuzibu obunene bwe tukyalina bwe buli bw’enguzi obukudde ejjembe. Wadde Gavumenti efubye okusomesa, kyokka abantu balemeddeko.\nJoseph Sekabiito (Mawokota South); Ekirungi kye ndabye emirimu tugikwata nga Bannayuganda, tulina obumu wansi wa Sipiika Kadaga kuba ffenna atuwa omukisa ogwogera. Kino kituwadde ebbeetu okwesigaliza obwongo bwaffe. Kyokka ababaka waliwo ekintu ekibanyiga naddala bwe kituuka ku ntambula y’ababaka ebweru w’eggwanga.\nOsanga omubaka omu nga yaakatambula emirundi esatu, kyokka nga waliwo atatambulangako. Ebintu bibeeramu okukukuta ekireeta ebigambo mu babaka.\nEnkola y’akabondo ka NRM waliwo lw’osanga ng’olina okugigoberera wadde ng’olumu si kye wandyagadde.\nKino kituleetedde akakuubagano wakati w’abalonzi n’ekibiina ky’ovaamu. Okugeza ssandiwagidde kuyisa baminisita bangi, kyokka olw’okuba akabondo kye kaayisa nneesanga nga nnina okukiwagira.


Bukedde Online - Abalina amasabo mu Kalungu baakuwandiika abagendayo\nAbalina amasabo mu Kalungu baakuwandiika abagendayo\nGwe baayitanga ‘Nababi-Kisodde’ bamukubye...\nEmbeera y’eddwaaliro ly’e Kakuuto yeeraliikiriza...\nEBIKOLWA by’okusaddaaka abaana ebizzeemu mu ggwanga biwalirizza ab’ebyokwerinda mu Kalungu okuttukiza ebikwekweto by’okufuuza abasawo abafere abali mu kitundu kyabwe.\nOw’ebyobuwangwa Norah Nakuya (akulembedde) n’ofi isa wa poliisi John Asiimwe (asembye em,abega) nga balambula amasabo.\nPoliisi yeegasse n’abatwala ebyobuwangwa n’ennono mu kufuuza abasamize abataagoberera mateeka bwe baali bajja mu kitundu kino.\nOmukwanaganya wa poliisi n’abantu baabulijjo mu Kalungu , John Francis Asiimwe n’owebyobuwangwa, Norah Nakuya be baakulembeddemu ekikwekweto kino ng’essira baasinze kulissa ku balina amasabo nga tebeewandiisa ku disitulikiti.\nOkwongera okunywezza ebyokwerinda, balagidde abalina amasaso okuwandiika abantu bonna abagendayo, abalina amasabo bonna okukakasa nga beewandiisizza ku disitulikiti wamu n’okugoberera amateeka agaabaweebwa nga beewandiisa.\nAbasawo balaze ttalanta mu rugby\nOmusumba Jjumba ayogedde ku kinaamalawo ettemu


Bukedde Online - Museveni ayingidde mu lutalo lwa Kadaga ne Namuganza\nNamuganza asekeredde ababaka be Busoga abaamugobye...\nOmubaka wa Budiope East bamuwadde obutwa...\nPULEZIDENTI Museveni ayingidde mu butakkaanya bwa minisita Namuganza ne Sipiika Rebecca Kadaga obwatuusizza n’ababaka abava e Busoga okuwera Namuganza okugenda e Busoga.\nNamuganza ne Kadaga\nGaster Mugoya Kyawa (Bukooli North) yagambye nti Pulezidenti yayise ababaka ba Palamenti abava e Busoga okubasisinkana ku Lwokutaano, kyokka ne batasobola kuba baabadde bali mu byalo.\nYagambye nti bw’anaabayita bagenda kumubuuza oba nga y’atuma Namuganza okuvumanga abantu kuba alabika asussizza w’alina okukoma n’agamba nti; “yavuma mubaka munne Mariam Naigaga (mukazi/Namutumba) n’avuma minisita Idah Nantaba, yavuma Sipiika Kadaga, n’avuma Kyabazinga era olw’okuba kabineeti emulemeddwa ffe tulina okumusitukiramu”.\nYategeezezza nti basuubira nti Pulezidenti ajja kuddamu okubayita bamalewo obutakkaanya buno. Ensonda zaategeezezza nti Pulezidenti waakubasisinkana ekiseera kyonna wiiki eno.\nObutakkaanya bwa Namuganza ne Kadaga bwatandika oluvannyuma lwa Kadaga okukuliramu omukolo gw’okutuuza Omulangira w’e Bukono nga February 26, 2018 ekintu Namuganza ky’awakanya.\nEmbeera eno yawalirizza abayizi Abasoga abeegattira mu kibiina kya Basoga Nseete abasomera mu ttendekero lya Uganda Institute of Information and Communication Technology e Nakawa okusaba minisita w’ebyettaka Persis Namuganza aveeyo yeetondere Kyabazinga, Sipiika Rebecca Kadaga n’Obusoga bwonna.\nAbayizi abaakulembeddwa Emmanuel Tubite Singe abaasisinkanye Katuukiro wa Busoga, Dr. Joseph Muvawala mu ofiisi ye mu Kampala eggulo, beemulugunyizza olw’enneeyisa ya Namuganza gye baagambye nti etyoboola ekitiibwa ky’Obwakyabazinga.\nKatuukiro Muvawala yagambye nti naye si mumativu ku nneeyisa ya Namuganza era yasazeewo okuyita olukiiko lwa Busoga basalire wamu amagezi.\nYagambye nti oluvannyuma bagenda kuwandiikira pulezidenti Museveni akome ku minisita we.\nYasabye emikutu gy’abaawulire gyonna mu Busoga obutaddamu kuwa mwagaanya muntu yenna avumirira Kyabazinga Gabula kuba aliwo mu butuufu.\nNAMUGANZA BAMWONGEDDE OBUKUUMI\nGavumenti eyongedde minisita omubeezi ow’ebyettaka, Persis Namuganza obukuumi mu kiseera ng’ababaka abava e Busoga bamwewerera nga bwe batajja kuddamu kumukkiriza kulinnya kigere Busoga.\nObutafaanana nga bulijjo Namuganza bw’abadde atambula mu mmotoka ng’alinamu omusirikale omu, mu kiseera kino alina kabangali ya poliisi emutambulirako buli w’abeera alaga. Atambula n’abasirikale abawera 10 okuva ku Lwomukaaga.\nNAMUGANZA AYOGEDDE KU BUTAKKAANYA BW’ALINA NE KADAGA\nNamuganza yatuuzizza olukiiko lwa bannamawulire ku Lwomukaaga n’ategeeza nti obutakkaanya bw’alina ne Sipiika Kadaga bwava ku jjoogo lye yakozesa n’agenda mu kitundu ky’akiikirira nga February 26, 2018 n’atuuza ow’essaza ly’e Nkono.\nYategeezezza nti ye mumbejja, azaalibwa mu famire ya Nkono nga tewali nsonga yandibadde etwala Kadaga mu kitundu ky’akiikirira ne famire ye nga tamugambyeko.\nYategeezezza nti baludde nga balina entalo mu famire olw’obutaba na musika gwe bakkaanyaako, kyokka kyabakubye wala okulaba nga Kadaga atuuzizza omuntu ku busika.\nAbaamugobye mu kabondo ka Busoga yabiyise bya butaliimu kuba teyeetabangako mu lukiiko lwa kibiina, wadde nga baludde nga bamusalako emitwalo 28 buli mwezi.\nSsente zonna ze bazze bamutoolako ezisoba mu bukadde obutaano ayagala zimuddizibwe nga mulimu n’amagoba.\nAbaamugaanye okuddamu okugenda e Busoga yabasekeredde n’agamba nti baayagadde kulaga nsi nti bulijjo waliwo ekibiina ekiyitibwa Busoga Parliamentaly Caucus.\nYategeezezza nti kimwewuunyisa ababaka abandibadde batuula ne bateesa ku bizibu bya Busoga nga kimanyiddwa ng’ekitundu ekijjuddemu envunza ezisibuka e Kamuli, ekitundu ekisinga okubeeramu obwavu, kyokka bino baabibuusizza amaaso obudde ne babumalira ku ye.\nMinisita Persis Namuganza,


Bukedde Online - Enkuba esudde ekikomera ky'omugagga n'ekitta abantu 8!\nPaasita Bugingo atabukidde abasumba abaage...\nOMUGAGGA yazimba ekikomera kya nkokoto n'emitayimbwa. Enkuba yakisudde ne kibuutikira enju ya muliraanwa, famire yonna n'efi iramu okuggyako omuwala ali alubuto olukulu. Bino okubaawo nnyinimu Hajji Adinadi Kalyango 60, yabadde yakedde dda ku muzikiti okusaala esswala ya "Subuhi". Ekikangabwa kyagudde Bunnamwaya mu Lubowa Cell, Makindye Ssaabagabo mu nnamutikkwa w'enkuba eyafukumuse ku maliiri g'eggulo.\nKu muliraano e Namasaba nayo waafuddeyo basatu okuli omukyala Emmy Namaganda eyafudde n'omwana we. E Bunamwaya-Lubowa, Sarah Mugerwa yazimba ekikomera okwetoloola enju ye eri mu lusozi. Oludda olwagudde, yakizimba kuva mu ttaka ng'akozesa amayinja amanene (hard core), enkokoto n'emitayimbwa.\nObuwanvu kiriko ffuuti 30. Amazzi g'enkuba gaakyabizza ne kigwiira enju ya Hajji Kalyango. Mukazi we Aisha Nassali 50, yafi iriddemu. Mutabani we Huzaifah Muzzanganda 15, naye afi iriddewo.\nAbalala bazzukulu- Promise Kanyike 7, Prosper Kanyike 5 ne Humairah Nalutaaya ow'omwaka ogumu n'ekitundu. Mu nju mwabaddemu omuwala owoolubuto olukulu Halima Nakalyango 23 eyasimattuse. Era ono y'azaala Nalutaaya eyafudde.\n"Nnawulidde amazzi aganjiikira nga nneebase mu ntebe. Nnawawamuse ne mbuuka okufuluma ebweru, ng'enju ebuutikiddwa ekikomera. Maama ne bannange nga sibalaba.\nNnasoose kulowooza nti bandese mu nju, okutuusa lwe nnawulidde eddoboozi lya maama ng'alaajana nti mutuyambe tufa", bwe yategeezezza ng'amaziga gamuyitamu. Hajji Kalyango: Nnalese mukazi wange asaala nze ne ng'enda ku muzigiti.\nEnkuba yatandise okutonnya nga ndi ku muzikiti. Eno essimu gye yansanze entegeeza nti ekikomera kigwiiridde enju. Bino we bigwiiriddewo nga nnannyini kikomera Sarah Mugerwa yaakakubwa puleesa.\nWadde yabaddeyo mu nju kyokka kyategeezeddwa nti talina kye yategedde ku byabadde bigenda mu maaso. Abatuuze okuli ssentebe wa LC1 owa Bunamwaya-Lubowa Cell, Patrick Matovu Musigire baayanguye okutuusa ne babakana n'okusitula amayinja n'okusika emitayimbwa ebyakubye enju.\nPoliisi ezikiriza omuliro nayo yazze n'ekola n'abatuuze okuggyayo emirambo. Baasoose kuggyayo emirambo ena egyatwaliddwa e Mulago mu ambyulensi. Omulambo gwa Muzzanganda gwazuuliddwa luvannyuma ng'essaawa zigenda mu 8.00 ez'olweggulo. Ogusenge gw'enkokoto n'emitayimbwa gwamukubye amaze okufuluma era yenna gwamubetense.\nMatovu Musigire yagambye nti nnannyini kikomera amaze mu kitundu emyaka 20. Yasooka kukolera mu ofi isi ya Katikkiro wa Uganda, kyokka kati abadde musuubuzi okutuusa puleesa lwe yamukubye. Omumyuka w'omwogezi wa poliisi, Luke Owesigire yagambye nti okufa kw'abantu mu nkuba bakatutte ng'akabenje, tebalina gwe bakunenyeza.\nAisha Nassali ne mutabani we Muzzanganda ne Nalutaaya baaziikiddwa akawungeezi k'eggulo mu limbo e Nkoowe. Abazzukulu Prosper ne Promise Kanyike basuubirwa kuziikibwa leero.\nEkitundu kino kyonna okuva e Nankinga-Lufuka okutuuka mu lutobazzi oluli ekyemmanga wa kkampuni ya Roofi ng ku lw'e Ntebe kyonna kyabuutikiddwa amazzi. Oludda lw'e Zana- Kirimanyaga nakyo kyakoseddwa nnyo.\nPromise Kanyike 7, Prosper Kanyike 5 ne Humairah Nalutaaya


AMASOMO GA SATIFIKEETI G'OSOBOLA OKUSOMA K...\nMU kaweefube w'okusitula omutindo gw'ebyenjigiriza mu ggwanga kkampuni ya kya Vision Group efulumya amawulire ga Bukedde erina enteekateeka ey'okuyambako amasomero agalabika nti gali mu mbeera mbi mu bitundu eby'enjawulo okwetooloola eggwanga. Mu nteekateeka eno amawulire agakubibwa mu nnimi ennansi okuli Bukedde, Orumuli, Etop ne Rupiny galiko amasomero ge gavuddeyo okuyamba mu byenjigiriza. Mu mbeera eno Bukedde evunaanyizibwa ku ssomero lya St. Francis Nyenga Boys Primary School erisangibwa mu minisipaali y'e Njeru mu disitulikiti y'e Buikwe.\nGeoffrey kulubya akulira empapula z'amawulire ezifulumizibwa mu nnimi ennansi mu kkampuni ya vision group okuli ne Bukedde yategeezezza nti enteekateeka y'okuyamba amasomero gano emaze ebbanga era ereeseewo enkyukakyuka mu byenjigiriza mu masomero agakwatiddwaako.\nAmasomero gonna agakwatibwako gaasangibwa tegayisa bayizi mu ddaala lisooka mu bigezo bya PLE wabula kati bayita. Okugeza essomero lya Esocotoit lyasobodde okufuna abayizi abaayitidde mu ddaala erisooka abasukka mu 10 omwaka oguwedde. Ate essomero lya Ponalulu Primary School lye lyasinze mu PLE mu bitundu by'e Teso.\nYagambye nti omutindo essomero lya St. Francis Nyenga Boys gwe liriko si mubi wabula ku mulundi guno Bukedde egenda kufuba okulaba ng'eteekawo enkyukakyuka sinziggu mu byenjigiriza ng'ekolagana na buli muntu akwatibwako. Kulubya mu kusisinkana omukulu w'essomero omuggya Foust Namukwaya n'omumyuka we Angela Nambaluha, baatemye empenda okulaba nga basitula omutindo gw'essomero lifuuke eryegombebwa mu kitundu.\nAbayizi naddala mu bibiina ebya wansi bagenda kubafunira ku butabo obw'okusoma omuli n'aka Toto akafulumira mu New Vision okulaba nga bongera okukaza Olungereza kuba kye kimu ku bivuddeko abayizi okukola obubi mu bigezo. Namukwaya yagambye nti balina obuzibu obw'enjawulo bwe basanga wabula bafuba okulaba nga bugonjoolwa okulaba ng'abayizi basoma bulungi.\nYasuubizza okukolagana n'abazadde, bannaddiini n'abakulu mu byenjigiriza okulaba ng'asitula omutindo gw'ebyenjigiriza Yasabye abazadde okukozesa omukisa guno Bukedde gwe wadde essomero nabo batuukirize obuvunaanyizibwa bwabwe ng'okusindika abayizi ku ssomero n'okubafunira ebikozesebwa. Kino kijja kuyamba abaana baabwe okusoma obulungi babe n'essuubi okuba n'obulamu obweyagaza mu biseera ebyomu maaso.\nKulubya yasabye abayizi naddala aba P7 ne P6 okujjumbira okukozesa akatabo ka PASS PLE akabaweebwa Bukedde kubanga kaakubayamba ssinga basoma ebikabeeramu omuli amasomo agatera okukaluubiriza abayizi okutegeera ate oluvannyuma ebibuuzo ebiyamba abayizi okwejjukanya bye baabasomesa okuva mu P3. Akatabo ka PASS PLE kalungi kubanga kakuh− haanyizibwa abasomesa abalina obumanyirivu okuva mu bitundu by'eggwanga eby'enjawulo\nAmasasi ganyoose nga poliisi egumbulula abasena amafuta\nNambooze bamuwadde ekitanda e Nsambya: Ali bubi\nAbasajja banoonya ababeezi\nNjagala eyeevuga ng'amanyi omukwano